**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Νοεμβρίου 2016, ημέρα Πέμπτη και ώρα 16.30΄, στην Αίθουσα «Προέδρου Δημητρίου Γεωργ. Παπασπύρου» (150), συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κ.τ.Β., με θέμα «Ελληνικά Αγροτικά Προϊόντα και Διεθνείς Συμφωνίες».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου, ο Αναπληρωτής Υπουργός Αγροτικής Ανάπτυξης και Τροφίμων κ. Ιωάννης Τσιρώνης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημητριάδης Μίμης, Θεοπεφτάτου Αφροδίτη, Τζάκρη Θεοδώρα, Καματερός Ηλίας, Καραγιάννης Γιάννης, Καρακώστα Εύη, Λιβανίου Ζωή, Καφαντάρη Χαρά, Γεωργοπούλου – Σαλτάρη Ευσταθία, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Δρίτσας Θοδωρής, Σέλτσας Κωνσταντίνος, Σιμορέλης Χρήστος, Ακριώτης Γιώργος, Κωνσταντινέας Πέτρος, Κατσαβριά Χρυσούλα, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Μπουκώρος Χρήστος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Κουκοδήμος Κωνσταντίνος, Ζαρούλια Ελένη, Χατζησάββας Χρήστος, Αρβανιτίδης Γεώργιος, Τζελέπης Μιχαήλ, Μωραΐτης Νικόλαος, Ιλχάν Αχμέτ, Λαζαρίδης Γεώργιος και Μεγαλομύστακας Αναστάσιος.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κ.τ.Β., με θέμα «Ελληνικά Αγροτικά Προϊόντα και Διεθνείς Συμφωνίες». Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κυρία Πρόεδρε, όπως είχαμε υποσχεθεί κάνουμε μια συζήτηση που αφορά, ιδιαίτερα αυτήν την περίοδο, τις συμφωνίες που συνάπτει η Ε.Ε. με τρίτες χώρες και, όπως αντιλαμβάνεσθε, έχοντας ως αντικείμενο την αγροτική δραστηριότητα, θα περιοριστώ εγώ από τη δική μου πλευρά σε θέματα που αφορούν την προστασία των προϊόντων μας και βεβαίως, αναφέροντας κιόλας τις διαδικασίες όλες που ακολουθήθηκαν, τουλάχιστον για τρεις συμφωνίες που, θα έλεγα, απασχολούν και την επικαιρότητα αυτή την περίοδο.

Μία από τις συμφωνίες αυτές, όπως ξέρετε είναι η Συμφωνία, η γνωστή ως TTIP, μια Συμφωνία, η οποία συνάντησε όντως μεγάλες αντιδράσεις και ιδιαίτερα κινηματικές πρωτοβουλίες σε όλη την Ευρώπη και από ό,τι φαίνεται, η Συμφωνία αυτή μεταφέρεται, τουλάχιστον για μία περίοδο 3-4 χρόνων, οπότε, όπως αντιλαμβάνεστε, οι σχετικές διαδικασίες έχουν «παγώσει» και εκ των πραγμάτων, στην ενημέρωσή μου θα αναφερθώ στις υπόλοιπες.

Ας εντοπίσουμε, όμως, ξεκινώντας από την αρχή, σε δύο συμφωνίες, για τις οποίες έχουμε εμείς για την προσωρινή εφαρμογή τους συναινέσει, ως χώρα, στις αρμόδιες επιτροπές. Οι συμφωνίες αυτές είναι η γνωστή, ως συμφωνία με τη Νότια Αφρική, η πρώτη και η επόμενη, η οποία ουσιαστικά είναι πανομοιότυπη, θα έλεγα, είναι η συμφωνία η γνωστή ως CETA, η συμφωνία που αφορά τις εμπορικές σχέσεις της Ε.Ε. με τον Καναδά.

Πρόκειται για συμφωνίες που ουσιαστικά το περιεχόμενό τους είχε ολοκληρωθεί και μιλάω ότι έχουν ολοκληρωθεί από το 2014 τον Οκτώβρη. Η περίπτωση του Καναδά ήταν στο Συμβούλιο Κορυφής που έγινε στην Οτάβα, όπου η Ε.Ε., έχοντας από την πλευρά της η Ελλάδα την Προεδρία, αποφάσισαν να συνεδριάσουν, το Συμβούλιο Κορυφής να γίνει στην Οτάβα και βεβαίως, όπως αντιλαμβάνεστε, είχαν και ως βασικό σημείο αναφοράς τη συγκεκριμένη συμφωνία και η άλλη συμφωνία, η οποία και αυτή το καλοκαίρι του 1984 μονογραφήθηκε, για να το πούμε έτσι απλά, ήταν η συμφωνία με τη Νότια Αφρική. Επαναλαμβάνω, το 2014, χωρίς να θέλω να αποδώσω ευθύνες, απλά να αναφέρω ότι ήταν μια περίοδος, όπου η Ελλάδα ασκούσε την Προεδρία της Ε.Ε..

Σε αυτές, λοιπόν, τις δύο πανομοιότυπες συμφωνίες, ιδιαίτερα όσον αφορά την προστασία των δικών μας προϊόντων και αναφερόμαστε βεβαίως στα ΠΟΠ γεωγραφικές ενδείξεις, για τον απλούστατο λόγο ότι για τα υπόλοιπα προϊόντα το θέμα ποιοτικής προστασίας είναι κάτι, το οποίο δεν υπάρχει ως δέσμευση από πλευράς της Ε.Ε.. Αυτό που βεβαίως πρέπει να δούμε είναι πώς σε πάρα πολλές χώρες, δυστυχώς, εξαιτίας και δικής μας αβλεψίας και εννοώ των ελληνικών κυβερνήσεων, κατοχυρώθηκαν σε πολλές χώρες εμπορικές ονομασίες, τις οποίες βρίσκουμε μπροστά μας και αυτή την ώρα είναι πάρα πολύ δύσκολο στις σχετικές διαπραγματεύσεις να τις ανατρέψεις.

Όμως, μένω στις γεωγραφικές ενδείξεις, λέγοντάς σας, ιδιαίτερα για ένα προϊόν, που αυτή την ώρα είναι η σημαία -και πάρα πολύ σωστά- των γεωγραφικών μας ενδείξεων, το οποίο είναι η φέτα, δεδομένου ότι νομίζω πως και όλη η χώρα, αλλά και ιδιαίτερα εμείς, ως Κυβέρνηση, έχουμε αποφασίσει να δώσουμε ιδιαίτερο βάρος στην αιγοπροβατοτροφία, δεδομένου ότι είναι αυτός ο κλάδος, ο οποίος ακόμα και με αυτές τις πιέσεις που έχει, έχει ένα προσανατολισμό στήριξης πραγματικά της ποιοτικής υπόστασης των αγροτικών μας προϊόντων.

Έρχομαι, λοιπόν, στο τι έλεγαν και οι δύο συμφωνίες. Κατ’ αρχάς, ξέρετε ότι πάντα υπάρχει ένας μεταβατικός χρόνος για να προσαρμοστούν οι συμφωνίες στην πραγματικότητα που υπάρχει και βεβαίως, να λύσουν όλες τις διαφορές που τυχόν υπάρχουν μέσα σε αυτό το χρονικό διάστημα. Οι συμφωνίες, λοιπόν, έλεγαν, ιδιαίτερα για τη φέτα ότι από την ημέρα εκείνη που θα ξεκινήσει η συμφωνία και εννοούν, βεβαίως, τη συμφωνία -αναφέρομαι ιδιαίτερα- της Νότιας Αφρικής, ενώ η συμφωνία με τον Καναδά, ρητά αναφερόταν ότι από τις 13 Οκτωβρίου του 2013 και πέρα αρχίζει η εφαρμογή, είχαν ως σημείο αναφοράς ότι όλα τα προϊόντα, τα λευκά τυριά, τα οποία ονομάζονται «φέτα» εκείνη την περίοδο, εις το διηνεκές θα παρέμεναν «φέτα», απλά στα επόμενα πέντε χρόνια που είναι η μεταβατική περίοδος, για τις μονάδες, οι οποίες δημιουργούνται πλέον, αυτές, οι οποίες χρησιμοποιούν γάλα εκτός του αιγοπρόβειου, μπορούν να χρησιμοποιούν τη φράση «τύπου φέτα», «style feta» εις το διηνεκές και βεβαίως, αυτές οι οποίες, ως εταιρείες είχαν τη δυνατότητα να χρησιμοποιούν αιγοπρόβειο γάλα, ως πρώτη ύλη, αυτές θα χρησιμοποιούσαν την φράση «feta made in Canada», «Φέτα Νότιας Αφρικής». Αυτή ήταν η Συμφωνία.

Εμείς βρεθήκαμε μπροστά σε τετελεσμένες καταστάσεις και από τη δική μας πλευρά αυτό που επιμέναμε ιδιαίτερα, όλα τουλάχιστον αυτά τα δύο χρόνια, μπορώ να σας πω ότι οι συζητήσεις αυτές που είχαν ολοκληρωθεί, επανήλθαν το 2016, για τον απλούστατο λόγο ότι ήθελαν να ξεκινήσει η προσωρινή εφαρμογή τους, πλην της Ελλάδας δεν ακουγόταν φωνή που αφορούσε την προστασία, ιδιαίτερα των αγροτικών προϊόντων. Όμως, στις σχετικές συζητήσεις για τις συμφωνίες, από τη δική μας πλευρά και αν θέλετε αυτά είναι ντοκουμέντα, τα οποία υπάρχουν, κάθε φορά, λοιπόν, που συζητούσαμε συμφωνίες με τρίτες χώρες, βάζαμε το θέμα της προστασίας των γεωγραφικών ενδείξεων των ελληνικών, φτάνοντας μέχρι του σημείου να λέμε ότι δεν υπάρχει περίπτωση η ελληνική κοινωνία να αποδεχθεί αυτές τις συμφωνίες και ότι θα είναι πάρα πολύ δύσκολο για το Ελληνικό Κοινοβούλιο αύριο, μεθαύριο, όταν θα έρθει εκείνη η ώρα, να κυρωθούν οι συγκεκριμένες συμφωνίες.

Αυτό επαναλαμβανόμενο διαρκώς, μας έφτασε κάποια στιγμή να ζητηθεί από πλευράς του Επιτρόπου Γεωργίας μια ιδιαίτερη συνάντηση, να δούμε πώς θα ξεπεράσουμε, γιατί άρχισε να δημιουργείται μια εικόνα ότι εδώ ενδέχεται να έχουμε -είναι και η Ελλάδα με τις γνωστές της διαπραγματευτικές αντιδράσεις- ένα πρόβλημα, διότι είναι μεγάλες αυτές οι συμφωνίες και το κομμάτι της προστασίας των προϊόντων είναι ελάχιστο μπροστά σε όσα διακυβεύονται από αυτές τις συμφωνίες.

Όπου, λοιπόν, αρχίζει μια διεξοδική συζήτηση, αλλεπάλληλες συναντήσεις, συζητήσεις και από τη δική μας πλευρά, έχοντας σε αυτή τη διαδικασία πλήρη συνεννόηση ως κυβέρνηση, διότι δεν ήμασταν εμείς μόνο που είχαμε σχέση με τη συμφωνία, ήταν και το Υπουργείο Οικονομικών, ήταν και το Υπουργείο Εξωτερικών και μάλιστα, κάποια στιγμή είχαμε και σχετικές συναντήσεις με τον Πρωθυπουργό για αυτό το συγκεκριμένο ζήτημα. Τελικά, λοιπόν, καταλήξαμε σε μια δήλωση- δέσμευση της Ευρωπαϊκής Επιτροπής, η οποία έχει ήδη και στη σχετική συμφωνία συμπεριληφθεί, που λέει πάρα πολύ απλά -εγώ θα σας δώσω τα κείμενα, τα οποία είναι μεγάλα κείμενα, αλλά το ουσιαστικό είναι- ότι μέσα στη μεταβατική περίοδο αρχίζει η διαδικασία αναθεώρησης των συγκεκριμένων συμφωνιών στο συγκεκριμένο κομμάτι, η οποία θα καταλήξει εντός του χρόνου της μεταβατικής περιόδου στη πλήρη προστασία των γεωγραφικών ενδείξεων των συγκεκριμένων, όπως ακριβώς συμβαίνει και για τα υπόλοιπα προϊόντα γεωγραφικές ενδείξεις των υπολοίπων χωρών της Ε.Ε..

Αυτό με πολύ απλά λόγια σημαίνει ότι αν πραγματικά, γιατί είναι μια διαδικασία, η οποία θέλει μεγάλη προσπάθεια και αυτή, αλλά, όμως υπάρχει η σχετική δέσμευση να φτάσουμε σε ένα σημείο με τη λήξη της μεταβατικής περιόδου, αντί να πάμε σε αυτό που σας είπα προηγούμενα, εις το διηνεκές η χρήση του όρου «φέτα» με τις γνωστές διορθωτικές παρεμβάσεις, να φτάσουμε σε ένα σημείο που ο όρος «φέτα» δεν μπορεί να χρησιμοποιηθεί για τυριά από αγελαδινό γάλα και βεβαίως, ούτε καν ο όρος «φέτα» από τις χώρες αυτές, για τον απλούστατο λόγο ότι έχει γεωγραφικές ενδείξεις, οι οποίες είναι συνδεδεμένες όχι μόνο με μια συγκεκριμένη πρώτη ύλη, όχι μόνο με μια συγκεκριμένη χώρα προέλευσης, αλλά κυρίως και με μια χώρα, εντός της οποίας παρασκευάζεται το συγκεκριμένο προϊόν. Δηλαδή, θα έλεγα ότι πρόκειται για απόλυτη προστασία. Εκεί, λοιπόν, χρειάζεται μια μεγάλη προσπάθεια.

Αυτή η διατύπωση - νομίζω πως έχουν δοθεί στη δημοσιότητα- ήταν τέτοια, που τελικά αποφασίσανε, αντιλαμβάνεστε σε μια διαδικασία, όπου αισθανόμασταν μοναχοί, γιατί πραγματικά αυτή την ώρα δημιουργήθηκε μια εικόνα ότι η Βαλονία αντιδρά, ενώ εμείς τι κάνουμε; Εμείς αντιδρούσαμε την ώρα που έπρεπε, για να πάρουμε κάτι και αυτό το κάτι το πήραμε και βεβαίως, όταν από την πλευρά της Βαλονίας ακούγονταν απόψεις, δεν μπορούσαμε να κάνουμε διαφορετικά, μας εκβίαζαν, εμείς δεν φτάσαμε εκεί, δεν φτάνουμε σε τέτοιες απόψεις. Υπερασπιζόμαστε το ελληνικό συμφέρον, ξέρουμε ποια είναι η πραγματικότητα, ξέρουμε τι βιώνει η χώρα μας και έπρεπε για το συγκεκριμένο κομμάτι, που σας είπα και πάλι, το επαναλαμβάνω, ότι αισθανόμαστε μόνοι μας, κάτι να πάρουμε. Και αυτό το «κάτι να πάρουμε», εξαρτάται η υλοποίηση του από αυτό που την υπόλοιπη μεταβατική περίοδο, θα μπορέσουμε να το υπερασπιστούμε.

Αυτά σας τα λέω γιατί αυτές οι συμφωνίες έχουν την εξής ιδιαιτερότητα. Ότι το συγκεκριμένο προϊόν, επειδή σε αυτές τις δύο χώρες υπάρχουν πολλοί Έλληνες, υπάρχουν ιδιαίτερα άνθρωποι από τις βαλκανικές χώρες, οι οποίες ασχολούνται με τη φέτα και αντιλαμβάνεστε ότι βρήκαμε μια εικόνα όπου φανταστείτε γύρω από την Πραιτόρια, μετά από έρευνα της δικής μας πρεσβείας, υπήρχαν 45 εταιρείες που έβγαζαν φέτα, από τις οποίες φέτα από αιγοπρόβειο γάλα ήταν μόνο μια και ήταν της «Δωδώνης». Βεβαίως, να έχουμε υπόψη μας ότι η ποιοτική υπόσταση των προϊόντων μας είναι τέτοια που και η φέτα «Δωδώνη» εκεί είχε διπλάσια τιμή από το επόμενο αντίστοιχο προϊόν που παραπλανητικά ονομαζόταν «φέτα».

Άρα, λοιπόν, υπάρχει και η άλλη πλευρά ότι είναι τέτοια η ποιοτική υπόσταση των προϊόντων μας που παρά τις προσπάθειες τις παραπλανητικές που γίνονται, που έχουμε φτάσει και σε σημείο και εντός των χωρών της Ε.Ε. να παραπλανούν και να παρασκευάζουν προϊόν, το οποίο το παρουσιάζουν ως φέτα, ενώ δεν έχουν τη δυνατότητα. Αυτά βεβαίως είναι ζητήματα, τα οποία πρέπει να τα αντιμετωπίζει η Ευρωπαϊκή Επιτροπή.

Αυτά ιδιαίτερα όσον αφορά αυτές τις συμφωνίες. Όμως, είναι τέτοια η ποιοτική υπόσταση των προϊόντων μας που έχουμε δυστυχώς προβλήματα και από προϊόντα που δεν είναι γεωγραφικές ενδείξεις, όπου εκεί, εκ των πραγμάτων, μπορείς να ζητήσεις την προστασία από την Ε.Ε.. Υπάρχουν άλλα προϊόντα, π.χ. το γιαούρτι, π.χ. οι ελιές, προϊόντα, τα οποία χρησιμοποιούν άλλες χώρες και εντός της Ευρώπης, αλλά πόσο μάλλον εκτός Ε.Ε., που εκεί δεν έχεις καμία δυνατότητα να απαγορεύσεις, χρησιμοποιούν λοιπόν παραπλανητικά, φτάνοντας μέχρι του σημείου να χρησιμοποιούν ακόμη και σύμβολα, εικόνες τέτοιες, που δίνουν την εντύπωση στον καταναλωτή ότι πρόκειται για ελληνικό προϊόν ενώ δεν έχει καμία σχέση με την Ελλάδα.

Ένα ζήτημα που έχει προκύψει τώρα τελευταία και δίνουμε μεγάλες μάχες αφορά στο γιαούρτι. Παρ’ ότι υπάρχει σχετικός κανονισμός, ο οποίος απαγορεύει την παραπλάνηση των καταναλωτών, η χρήση, για παράδειγμα, ελληνικού γιαουρτιού είναι κάτι που δεν μπορεί να περάσει. Η ίδια η Ευρωπαϊκή Επιτροπή και οι αρμόδιοι Επίτροποι, με τους οποίους έχουμε συζητήσει, δεν συμφωνούν να υπάρχει ο όρος «ελληνικό γιαούρτι».

Όταν, όμως, αρχίζουν και χρησιμοποιούν τον «τύπο» ελληνικού γιαουρτιού και επιχειρούν να το παρουσιάσουν ότι είναι μέθοδος παρασκευής, δεν πρόκειται για τίποτα άλλο, παρά για μία απόπειρα παραπλάνησης χρησιμοποιώντας ένα γεωγραφικό χώρο. Το συγκεκριμένο προϊόν είναι το στραγγιστό γιαούρτι. Δεν είναι ο τρόπος παρασκευής, όταν λέμε «τύπου» ελληνικό γιαούρτι.

Για όλα αυτά γίνονται σχετικές συζητήσεις. Ήδη, στο τελευταίο Συμβούλιο Υπουργών είχαμε θέσει το συγκεκριμένο θέμα προς συζήτηση. Ήταν θετικό το ό,τι άρχισαν, πλέον, και άλλες χώρες να ενδιαφέρονται, γιατί τις αφορά και εκείνες. Άρα, στήριξαν το αίτημά μας και άλλες χώρες. Είναι σε εξέλιξη αυτή η διαδικασία.

Έχει δεσμευτεί ο Επίτροπος Υγείας να κάνουμε μία συνάντηση μαζί και με την αντίστοιχη τσέχικη αντιπροσωπεία. Εμείς έχουμε ξεκαθαρίσει ότι αν δεν επιτευχθεί αποτέλεσμα από πλευράς μεσολάβησης να έχουμε θεμιτό αποτέλεσμα, θα καταφύγουμε στα δικαστήρια της Τσεχίας στην προκειμένη περίπτωση. Ανάλογη τέτοια περίπτωση υπήρχε παλαιότερα στο Λονδίνο από μία μεγάλη εταιρεία, η οποία ήθελε να χρησιμοποιήσει το συγκεκριμένο γιαούρτι. Προσέφυγε στα δικαστήρια, όμως, η ελληνική εταιρεία και κέρδισε τη συγκεκριμένη υπόθεση. Άρα, προς αυτή την κατεύθυνση μπορούμε να κινηθούμε.

Ψάχνοντας τέτοιες υποθέσεις, τρελαίνεσαι με το τι συμβαίνει. Βγάζει τέτοιο γιαούρτι και η Ινδία και, μάλιστα, βάζει και σύμβολα. Η εμπορική χρήση των ονομάτων είναι κάτι το οποίο είναι επίκαιρο αυτή τη στιγμή και εξαιτίας του θορύβου που έχει προκληθεί.

Αυτή την ώρα, είμαστε σε συζητήσεις με την Κίνα. Στην αρχή προχώρησαν, άλλα σταμάτησαν για τις διεθνείς συμφωνίες. Η Κίνα έχει κατοχυρώσει εμπορικές ονομασίες για δικά μας προϊόντα. Μέχρι και το κρασί της Σάμου. Ξέρετε πόσες μεγάλες δυσκολίες αντιμετωπίζουμε με αυτά τα ζητήματα;

Έχω την άποψη, ότι, πλέον, γι’ αυτές τις περιπτώσεις πρέπει να δώσουμε μία «μάχη» υπεράσπισης των γεωγραφικών ενδείξεων για τον απλούστατο λόγο, ότι αυτά τα προϊόντα έχουν και δυνατότητες, αλλά είναι και συνυφασμένα ακόμη και με την εθνική μας παρουσία στο διεθνή χώρο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κ. Αραμπατζή.

ΦΩΤΕΙΝΗ ΑΡΑΜΠΑΤΖΗ: Ευχαριστώ, κυρία Πρόεδρε. Κύριε Υπουργέ, είπατε, λίγο ως πολύ, στην παρέμβασή σας, ότι, ουσιαστικά, παραλάβατε ένα καθεστώς, σε ό,τι αφορά τη Συμφωνία Ε.Ε. - Καναδά που σας έβρισκε, εν πολλοίς, αντίθετους. Είναι αλήθεια ότι εκείνη την εποχή σας έβρισκε αντίθετους, γιατί η πολιτική συμφωνία και η λήξη των διαπραγματεύσεων έγινε στις 18 Οκτωβρίου του 2013, όπως γνωρίζετε.

Εσείς ένα μήνα αργότερα, είπατε σε συνέντευξή σας, ότι «η Συμφωνία που επετεύχθη ήταν, άκρως, επιζήμια, γιατί, ουσιαστικά, βάζει φραγμό στα όρια επέκτασης ενός εθνικού προϊόντος, όπως η φέτα, πέρα από την Ε.Ε.» και υποστηρίξατε ότι «η ελληνική πλευρά θα έπρεπε να έχει θέσει θέμα βέτο».

Παρ’ όλα αυτά, κ. Υπουργέ, προκαλεί, πράγματι, απορία, γιατί η Κυβέρνησή σας από τον Οκτώβριο του ΄13 μέχρι τις 30/10 του ΄16, που μεσολάβησαν τρία χρόνια και υπήρχε άπλετος χρόνος, για να κάνετε εκ νέου διαπραγματεύσεις και να ζητήσετε αυτά που εσείς θεωρούσατε επισφαλή για τη χώρα μας, δεν θέσατε, ουδέποτε, θέμα βέτο; Γιατί, ουδέποτε, ως Κυβέρνηση εκφράσατε επίσημα την όποια επιφύλαξη σας όπως έκαναν άλλα κράτη - μέλη;

Σημειώνω, ότι στις 18 Οκτωβρίου του 2016, δώδεκα ημέρες πριν από την επίσημη υπογραφή της Συμφωνίας της 30ης Οκτωβρίου δηλαδή, συνεκλήθη Έκτακτο Συμβούλιο Υπουργών Εμπορίου γι’ αυτόν ακριβώς το σκοπό, να εκφράσουν τα κράτη - μέλη τις διαφωνίες τους. Εκεί, λοιπόν, το Βέλγιο, η Αυστρία, η Ρουμανία, το Ηνωμένο Βασίλειο και η Σλοβενία εξέφρασαν τις διαφωνίες τους, κάτι που δεν έκανε η δική σας Κυβέρνηση.

Επίσης, να πω ότι η Γερμανία μετά την επίσημη ανακοίνωση της λήξης των διαπραγματεύσεων του Οκτωβρίου του ΄13 συνέχισε τη διεκδίκηση, κύριε Υπουργέ, σε θέματα, τα οποία την αφορούσαν και πέτυχε αναθεώρηση πολλών διατάξεων.

Ρωτώ, λοιπόν, η ελληνική Κυβέρνηση, το ελληνικό Υπουργείο Αγροτικής Ανάπτυξης, το Υπουργείο Ανάπτυξης, δια του κ. Σταθάκη, το Υπουργείο Εξωτερικών, τι επίσημες κινήσεις έκαναν, για να διορθώσετε αυτά, τα οποία σας ενοχλούσαν στη Συμφωνία αυτή;

Επίσης, να πω ότι στο Άτυπο Συμβούλιο Εξωτερικών Υποθέσεων στη Μπρατισλάβα, το Σεπτέμβριο του 2016, ο καθ’ ύλην αρμόδιος Υπουργός Ανάπτυξης, ο κ. Σταθάκης, προσερχόμενος στο Συμβούλιο έκανε λόγο για κείμενο δήλωσης της Ευρωπαϊκής Επιτροπής που δίνει τη δυνατότητα μελλοντικής προστασίας της φέτας στον Καναδά.

Γιατί, κύριε Υπουργέ, το μεταθέτουμε στο διηνεκές, όταν μπορούσατε τρία χρόνια να διεκδικήσετε;

Και έρχομαι τώρα στο θέμα της Συμφωνίας Ε.Ε. - Νοτίου Αφρικής.

Να θυμίσω, ότι τον Ιούλιο του 2014, όταν η Ευρωπαϊκή Επιτροπή ανακοίνωσε τη σχετική Συμφωνία, η τότε ελληνική Κυβέρνηση ξεκαθάρισε και προειδοποίησε τα αρμόδια κοινοτικά όργανα και τα μέλη του Συμβουλίου, ότι η Συμφωνία πλήττει, ευθέως, τα ελληνικά συμφέροντα και ήταν αδύνατο να γίνει αποδεκτή.

Εσείς τότε, κύριε Υπουργέ, που «βγαίνατε στα κάγκελα» και καταγγέλλατε μία ικανοποιητική, σε γενικές γραμμές, Συμφωνία με τον Καναδά, γιατί αφήσατε τη χώρα μας απροστάτευτη με την αδράνεια που επιδείξετε στο θέμα της Συμφωνίας Ε.Ε. - Νοτίου Αφρικής, που είχατε όλη την ευθύνη και όλο το χρόνο να τη διαπραγματευτείτε; Γιατί στην εν λόγω Συμφωνία τα μόνα προϊόντα, η φέτα και οι ελιές Καλαμών ήταν τα μόνα ευρωπαϊκά Π.Ο.Π, προϊόντα που δεν προστατεύονται, όταν στη συγκεκριμένη Συμφωνία προστατεύονται 251 ευρωπαϊκά προϊόντα;

Ποιο είναι, λοιπόν, το σχέδιο στις διαπραγματεύσεις Ε.Ε.- Νότιας Αφρικής; Θέλω να μου πείτε, τι στάση θα κρατήσετε στο Συμβούλιο Υπουργών που θα τεθεί προς έγκριση το θέμα και όταν θα έρθει η Συμφωνία Ε.Ε. - Καναδά στο Εθνικό Κοινοβούλιο το 2017, τι στάση θα τηρήσετε;

Σε ό,τι αφορά το γιαούρτι, έχω κάνει από τον Απρίλιο του 2016 επανειλημμένα, δια του Κοινοβουλευτικού Ελέγχου παρεμβάσεις, ζητώντας σας να τοποθετηθείτε για τις αλλαγές, για τις ανατροπές στην αγορά γάλακτος που φέρνετε και με δικές σας υπουργικές αποφάσεις.

Χαρακτηριστικά αναφέρω, ότι στις 18 Νοεμβρίου του 2015 στείλατε στην Επιτροπή αποφασίζει προς έγκριση, για την οποία για πρώτη φορά αίρεται η αποκλειστικότητα και υποχρεωτικότητα της χρήσης νωπού γάλακτος για την παρασκευή ελληνικού γιαουρτιού, πράγμα που σημαίνει, σε απλά ελληνικά, ότι ανοίγει μια κερκόπορτα για αθρόες εισαγωγές ξένου γάλακτος, τώρα που έχουν καταργηθεί οι ποσοστώσεις.

Φυσικά, και εκεί είναι το ζητούμενο, για την απώλεια του διαφορικού πλεονεκτήματος του ελληνικού γιαουρτιού, ότι, δηλαδή, ελληνικό γιαούρτι παράγεται από ελληνικό φρέσκο γάλα. Πότε γίνεται αυτό; Όταν η Τσεχία καραδοκεί και διεκδικεί τη χρήση του ελληνικού γιαουρτιού.

Θα ήθελα, λοιπόν, να δώσετε στο Κοινοβούλιο την αλληλογραφία σας με τον τον αρμόδιο Επίτροπο, για να γνωρίζουν οι Έλληνες πολίτες, τι, ακριβώς, συμβαίνει με το ελληνικό γιαούρτι.

Κύριε Υπουργέ, στις 27 Σεπτεμβρίου του 2016 πανηγυρίσατε, ότι ο Επίτροπος «υιοθέτησε» -και μακάρι να τις «υιοθετήσει»- τις ελληνικές διεκδικήσεις και ότι ελληνικό γιαούρτι είναι αυτό, το οποίο παράγεται με τους γνωστούς τρόπους της ελληνικής παραγωγής και οτιδήποτε άλλο εξαπατά.

Όμως, κύριε Υπουργέ, αυτό που απάντησε ο αρμόδιος Επίτροπος στον κ. Κεφαλογιάννη, τον Ευρωβουλευτή, είναι ότι δόθηκε δωδεκάμηνη αναβολή που δεν αποτελεί σε καμία περίπτωση κατοχύρωση των ελληνικών θέσεων. Δωδεκάμηνη αναβολή στην Τσεχία γι’ αυτά τα οποία διεκδικεί, δηλαδή, να παράγει ελληνικό γιαούρτι. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ: Από τις μέχρι τώρα συναφθείσες διεθνείς συμφωνίες, κανείς δεν μπορεί να μας αποδείξει με βεβαιότητα, ποιος θα είναι το όφελος για τη χώρα μας απ’ αυτές. Για το μόνο που μπορούμε να είμαστε βέβαιοι, είναι πως θα υπάρξουν πολλές επιπτώσεις, που θα προκαλέσουν μη αναστρέψιμες βλάβες στην εθνική οικονομία, ενώ, καταφανώς, θα υπάρξει παραχώρηση εθνικής κυριαρχίας, αντίστοιχης ή και μεγαλύτερης τάξης, απ’ αυτή των Μνημονίων.

Όπως έχουμε επισημάνει και στις σχετικές συνεδριάσεις της Ειδικής Επιτροπής για το Περιεχόμενο και τις Διαδικασίες Σύναψης των Διατλαντικών Συμφωνιών, ακόμη και η προσωρινή εφαρμογή τέτοιων Συμφωνιών, μπορεί να δημιουργήσει τετελεσμένες νομικές και πραγματικές καταστάσεις που δεν θα μπορούν να ανατραπούν. Όταν, μάλιστα, σε μία καταγγελία που να κάνει σχετικά με τη ψήφιση αυτών των Συμφωνιών στην Ολομέλεια, ο Πρόεδρος της Βουλής ομολόγησε πως κάτι τέτοιο δεν θα γίνει και ότι η Κυβέρνηση θα αναλάβει την πολιτική ευθύνη. Είναι έτοιμη η Κυβέρνηση, όμως, να σηκώσει ένα τέτοιο βάρος, δεδομένου ότι αυτές οι μείζονος σημασίας συμφωνίες είναι επιζήμιες και γίνονται εν κρυπτώ και ερήμην του ελληνικού λαού;

Για άλλη μία φορά έρχεται στην επιφάνεια το πραγματικό ανάλγητο πρόσωπο της δήθεν Αριστεράς. Σε καμία των περιπτώσεων η Κυβέρνηση ΣΥ.ΡΙΖ.Α. δεν ενεργεί προς όφελος του ελληνικού λαού, δεν προστατεύει την εθνική οικονομία ή το δημόσιο συμφέρον, παρά μόνο των ημετέρων. Συνεχίζετε και εσείς να προδίδετε τους κόπους των, σκληρά δοκιμαζόμενων, Ελλήνων. Μόνο μία εθνική πολιτική μπορεί να προστατεύσει τα δίκαια του ελληνισμού σε όλα τα επίπεδα.

Αν κρίνουμε από την κατάληξη των διαπραγματεύσεων για τη CETA, θα υπάρξει πρόβλημα και με τις γεωγραφικές ενδείξεις προέλευσης των προϊόντων, τις οποίες δεν δέχονται να συζητήσουν οι Ηνωμένες Πολιτείες, όπως, άλλωστε, συνέβη και με τη φέτα και τις ελιές Καλαμών, για τα οποία, ουσιαστικά, χάθηκε η Ονομασία Προέλευσης για την Ελλάδα. Το ίδιο, αναπόφευκτα, θα συμβεί και σε άλλα προϊόντα. Μάλιστα από τα 100 Π.Ο.Π. προϊόντα και 40 κρασιά της χώρας μας προστατεύονται, μόλις, τα 16.

Συγκεκριμένα, για τη φέτα να πω, ότι ο νυν Υπουργός Αγροτικής Ανάπτυξης, ο κ. Αποστόλου, κατηγορούσε την Κυβέρνηση Ν.Δ. - ΠΑ.ΣΟ.Κ.- ΔΗΜ.ΑΡ., ότι υποκύπτει σε συμφέροντα, ότι απεμπολεί τα δικαιώματα των Ελλήνων κτηνοτρόφων. Ο μέχρι προ ολίγων ημερών, αρμόδιος Υπουργός κ. Σταθάκης, διαβεβαίωνε κατά το παρελθόν ότι δεν θα επέτρεπε να απεμποληθεί η ονομασία της φέτας.

Και, όμως, υπέγραψε την προσωρινή εφαρμογή της CETA και μένει να δούμε τώρα πότε θα την φέρουν προς ψήφιση στο Εθνικό Κοινοβούλιο. Θα πρέπει να γίνει εντός τριετίας και μάλλον θα γίνει, κυριολεκτικά, την τελευταία στιγμή ως κατ' επείγον με συνοπτικές διαδικασίες, κατά την προσφιλή σας τακτική, ούτως ώστε να μην πάρει είδηση ο ελληνικός λαός τι πρόκειται να τους συμβεί.

Στη Συμφωνία με τη Νότια Αφρική, χάνουν την ελληνικότητά τους η φέτα, το γιαούρτι, οι ελιές Καλαμών, με τραγικές συνέπειες για το εμπορικό μέλλον των, παγκοσμίως, γνωστών προϊόντων μας, με ταυτόχρονη απώλεια της εθνικής μας παράδοσης και κληρονομιάς. Το τι θα αναγράφεται «feta style», τύπου φέτας, δεν μας λέει, απολύτως, τίποτα.

Οι διεθνείς Συμφωνίες έχουν μπει για τα καλά στη γεωπολιτική σκακιέρα και αποτελούν κύριους ρυθμιστές, καθώς επιδρούν αρνητικά και την εξωτερική πολιτική και τη σύναψη σχέσεων με άλλες χώρες. Για παράδειγμα, η υπογραφή της ΤΤΙΡ είναι, σχεδόν, βέβαιο, ότι θα σήμαινε την οριστική εμπορική ρήξη μεταξύ Ευρώπης και Ρωσίας και, ενδεχομένως, μεταξύ Ευρώπης και Ασίας. Ας μην ξεχνάμε, άλλωστε, τις επιπτώσεις στην εξαγωγική μας δραστηριότητα που απορρέουν από το εμπάργκο που έχει επιβάλει η Ρωσία στο σύνολο των χωρών της Ε.Ε..

Το μέλλον των εξαγωγών, λοιπόν, είναι, άμεσα, συνυφασμένο με τις εξελίξεις αυτών των Εμπορικών Συμφωνιών, είτε είναι με τις Ηνωμένες Πολιτείες και τον Καναδά, είτε με τη Νότια Αφρική. Αυτό που πρέπει να γίνει αντιληπτό είναι πως τα ελληνικά αγροτικά και κτηνοτροφικά προϊόντα είναι από τις λίγες πηγές εσόδων ανάπτυξης και δημιουργίας των Ελλήνων που ασχολούνται με την πρωτογενή παραγωγή και το ελληνικό Κράτος θα πρέπει να μεριμνήσει για την προστασία των συμφερόντων τους.

 Οι διεθνείς Συμφωνίες θα πλήξουν τους Έλληνες αγρότες και κτηνοτρόφους και μέσω των αθρόων εισαγωγών αμερικανικών και λοιπών κτηνοτροφικών προϊόντων, χαμηλότερου κόστους και χαμηλότερων προδιαγραφών, τη στιγμή που το κόστος παραγωγής για τους Έλληνες, συνεχώς, θα αυξάνεται, δεδομένων των μνημονιακών συνθηκών που επικρατούν στη χώρα.

Άμεση επίδραση στα αγροτικά προϊόντα θα έχουν αναμφισβήτητα τα υγειονομικά και φυτoϋγειονομικά μέτρα στο πλαίσιο αυτών των Διατλαντικών, κυρίως, συμφωνιών. Θα επηρεαστούν τα υφιστάμενα πρότυπα της Ε.Ε. για την ασφάλεια και την επένδυσή μας τον αφήνουν. Στις ΗΠΑ χρησιμοποιούνται φάρμακα, ορμόνες και λοιπά κτηνοτροφικά φάρμακα, για την πάχυνση των ζώων που στην Ε.Ε. απαγορεύονται. Ενώ, λοιπόν, το εμπόριο του αφήνουν θα μπορούσε να προσφέρει μια μεγαλύτερη ποικιλία προϊόντων σε χαμηλότερες τιμές, εν τούτοις δεν θα πρέπει να απολεσθεί η ασφάλεια των τροφίμων, ούτε και η προστασία των καταναλωτών με την εισαγωγή μεταλλαγμένων τροφών.

Σε αυτό το παιχνίδι εμπλέκονται η Monsanto και η Bayer που θέλουν να συγχωνευθούν, προκειμένου να καταστούν πολυεθνικός κολοσσός, ώστε να έχουν το μονοπώλιο της παγκόσμιας αγοράς τροφίμων, χωρίς να ενδιαφέρονται καθόλου για το οικοσύστημα και τη Δημόσια υγεία. Για να το επιτύχουν αυτό, προσπαθούν να επιβάλουν το σχέδιο τους μέσω ισχυρών λόμπι που ασκούν τις κατάλληλες πιέσεις.

Οι προδιαγραφές ασφάλειας τροφίμων σχετικά με την απαγόρευση χρήσης χημικών, τοξικών ουσιών κ.λπ., θα εναρμονιστούν με τις αντίστοιχες των ΗΠΑ, με αποτέλεσμα την ισχυρότατη πτώση του επιπέδου των ως άνω προδιαγραφών.

Η ενωσιακή νομοθεσία και αντιστοίχως η εθνική, δεν θα πρέπει να υποχωρήσει υπό την πίεση της TTIP, διατηρώντας το ισχυρό πλέγμα προστασίας του περιβάλλοντος. Η φυτοϋγειονομικοί έλεγχοι θα πρέπει να ενταθούν, ούτως ώστε να προστατευθεί η Δημόσια υγεία.

Οι ευθύνες μπορεί να βαραίνουν μόνο τη σημερινή Κυβέρνηση, αλλά και τις προηγούμενες, όμως, δεν είναι δυνατόν, καμία Κυβέρνηση να μην δίνει ένα οριστικό τέλος, παρά μόνο να είναι απλώς θεατής των εξελίξεων.

Όλες τις Συμφωνίες Ε.Ε. είναι εις βάρος του ελληνικού λαού, των ελληνικών αγροτικών προϊόντων, της παραγωγικής ανασυγκρότησης της χώρας που εξελίσσεται, πλέον, σε χαμένη υπόθεση.

Σε ό,τι αφορά τις Διεθνείς Συμφωνίες της Ε.Ε. και συγκεκριμένα την TTIP και τη CETA, θα επαναλάβω τις θέσεις μας από την αντίστοιχη Επιτροπή στην οποία συμμετείχα.

Διακυβεύεται η βιωσιμότητα της γεωργίας μικρής κλίμακας. Ευνοούνται οι μεγάλες αγροτικές επιχειρήσεις, ενώ κινδυνεύουν με κλείσιμο οι μικρές και οικογενειακές, στις οποίες η χώρα μας έχει παράδοση. Αυτό, σε συνδυασμό με την άρση φραγμών για τα μεταλλαγμένα και τη χρήση των φυτοφαρμάκων, θα δώσουν τη χαριστική βολή στους Έλληνες αγρότες.

Το θέμα των Προϊόντων Ονομασίας Προέλευσης και των Γεωγραφικών Ενδείξεων Προέλευσης των προϊόντων είναι υψίστης σημασίας. Ο Υπουργός θα πρέπει να δεσμευτεί ότι θα προστατεύσει τα ελληνικά προϊόντα και δεν θα επιτρέψει την ελληνοποίηση όλων των εισαγόμενων προϊόντων εις βάρος των Ελλήνων παραγωγών, των ελληνικών προϊόντων και της ασφάλειας των καταναλωτών.

Ο Λαϊκός Σύνδεσμος-Χρυσή Αυγή δεν μπορεί να στηρίξει Συμφωνίες που προκαλούν πλήγματα στην πρωτογενή αγροτική παραγωγή, η οποία αποτελεί τη βάση της Εθνικής οικονομίας και μπορεί να συμβάλει τα μέγιστα στην επίτευξη αυτάρκειας της χώρας μας και στην ανάκαμψη της οικονομίας.

Τέλος, θα πρέπει να λάβουμε υπόψη μας, ότι τα δεδομένα αλλάζουν τώρα πια, σε ό,τι αφορά τις Διατλαντικές Συμφωνίες, καθώς ο νέος Πρόεδρος των ΗΠΑ, κ. Donald Trump, έχει ταχθεί κατά αυτών των Συμφωνιών και προεκλογικά είχε δηλώσει ότι θα αποσύρει τις ΗΠΑ από την Υπερειρηνική και τη Διατλαντική Συμφωνία. Συνεπώς, το μέλλον, τουλάχιστον της TTIP είναι αμφίβολο, καθώς υπάρχουν νέες συνθήκες και θα πρέπει να εξεταστεί σε νέες βάσεις. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ: Ευχαριστώ, κυρία Πρόεδρε. Σήμερα, οι φτωχομεσαίοι αγρότες και ιδιαίτερα, οι κτηνοτρόφοι βρίσκονται, πραγματικά, σε απόγνωση. Βιώνουν τις αρνητικές συνέπειες της αντιαγροτικής πολιτικής της Ε.Ε. που εφαρμόζουν ευλάβεια όλες οι Ελληνικές Κυβερνήσεις. Άλλωστε, μαζί συναποφάσισαν αυτή την πολιτική και στηρίζουν τα κόμματα της ευρωυποταγής. Ιδιαίτερα οι φτωχομεσαίοι κτηνοτρόφοι οδηγούνται σε βίαιο ξεκλήρισμα. Δεν αντέχουν σε αυτή την καταιγίδα των μέτρων που εφαρμόζεται και εδώ, επιβεβαιώνεται απόλυτα η θέση του Κ.Κ.Ε., ότι η πολιτική της Ε.Ε. που υπηρετείται, διώχνει βίαια τους φτωχούς κτηνοτρόφους από την παραγωγική διαδικασία για να μαζευτεί και η κτηνοτροφική παραγωγή σε λίγα χέρια, σε μεγάλες καπιταλιστικές επιχειρήσεις.

Άλλωστε, η σημερινή κατάσταση δεν είναι «κεραυνός εν αιθρία». Χρόνια τώρα χτυπιέται η εκτατική κτηνοτροφία με μία σειρά από μέτρα, πέρα από αυτές τις Συμφωνίες που δίνουν ένα ακόμα χτύπημα. Βέβαια, σήμερα, ο κ. Υπουργός περιέγραψε αυτή την άσχημη κατάσταση και τις επιπτώσεις που έχει αυτή η πολιτική στην κτηνοτροφία, αλλά και σε άλλα Προϊόντα Ονομασίας Προέλευσης και γενικά, στο σύνολο της φτωχομεσαίας αγροτιάς.

Προσπάθησε, όμως, να μας πει ότι θέμα σκληρής διαπραγμάτευσης και ότι μπορεί να αλλάξει κάτι στο μέλλον. Ο στόχος, όμως, είναι καθαρός. Θέλουν και ο κ. Υπουργός και τα άλλα κόμματα που μίλησαν μέχρι τώρα και θα μιλήσουν στη συνέχεια, να αθωώσουν την «αγροκτόνα» πολιτική της Ε.Ε. και να βγάλουν «λάδι» αυτούς που ευθύνονται για τη σημερινή κατάσταση.

Εμείς τοποθετηθήκαμε και στην προηγούμενη Επιτροπή, εδώ, και βέβαια συμφωνούμε η φέτα να είναι προϊόν προέλευσης, όπως η ελιά Καλαμών και άλλα. Αλλά αυτό από μόνο του, δεν πρόκειται να ωφελήσει τους φτωχομεσαίους κτηνοτρόφους, γιατί κ. Υπουργέ, μέχρι σήμερα η φέτα ήταν προϊόν προέλευσης. Ξέρετε, όμως, ότι οι τιμές στον παραγωγό είναι εδώ και 30 χρόνια οι ίδιες. Ξέρετε ότι σήμερα οι φτωχομεσαίοι κτηνοτρόφοι πωλούν το γάλα φθηνότερο, από ότι το πωλούσαν εδώ και 20 χρόνια. Ξέρετε ότι σήμερα η τιμή στα αμνοερίφια κατρακυλά με αποτέλεσμα, όχι μόνο οι τιμές είναι εξευτελιστικές, αλλά να μην τα αγοράζουν κιόλας. Αυτή είναι η κατάσταση.

Επομένως, εμείς λέμε, ότι για να υπάρξει ανάπτυξη της κτηνοτροφίας και μέσα από αυτά τα ΠΟΠ προϊόντα πρέπει να υπάρχει μια πολιτική, η οποία θα έχει κεντρικό σχεδιασμό, θα λαμβάνει υπόψη και θα αξιοποιεί τις παραγωγικές δυνατότητες της χώρας που είναι τεράστιες. Η κτηνοτροφία μπορεί, σε αυτή την κατεύθυνση, να παίξει σημαντικό ρόλο, μπορεί να δώσει ανάπτυξη και να διατηρήσει τον κοινωνικό ιστό της υπαίθρου, να δώσει ζωή, ιδιαίτερα σε ορεινές περιοχές που σήμερα, πραγματικά, ερημώνουν και να συμβάλει σημαντικά στη διατροφική ανεξαρτησία της χώρας μας.

Κύριε Υπουργέ, γνωρίζετε ότι σήμερα που «χτυπιέται» η κτηνοτροφία, ότι έχουμε αρνητικό ισοζύγιο στον αγροτικό τομέα που, κατά κύριο λόγο, προέρχεται από την εισαγωγή αγροτικών προϊόντων. Εμείς λέμε καθαρά, ότι αυτές οι Συμφωνίες οδηγούν σε ξεκλήρισμα τους κτηνοτρόφους. Κύριε Απόστολου, είναι μόνο η Συμφωνία με την Αφρική και τον Καναδά. Για να δούμε, μαζί με τα άλλα κόμματα, πώς οδηγείται σήμερα η εκτατική κτηνοτροφία στον αφανισμό.

Μήπως περικόπηκαν οι επιδοτήσεις, αυτές που πήγαιναν ιδιαίτερα για την εκτατική κτηνοτροφία - οι εξισωτικές - το 2012 από την συγκυβέρνηση ΠΑ.ΣΟ.Κ.-Ν.Δ., με το σχέδιο δράσης για τα βοσκοτόπια. Μήπως εσείς, κ. Υπουργέ, δεν περικόψατε την συνδεδεμένη ενίσχυση βάζοντας πλαφόν 120 κιλά ανά ζώο στο αιγοπρόβειο γάλα. Ξέρετε πολύ καλά ότι «χτυπιούνται» οι ντόπιες φυλές, «χτυπιέται» η εκτατική κτηνοτροφία και ιδιαίτερα, η παραγωγή στο γίδινο γάλα που έχουμε την αναλογία 70 προς 30 για τη δημιουργία της φέτας. Ήταν και η χαριστική βολή, πριν λίγες μέρες κ. Υπουργέ, όταν αφανίσατε την εξισωτική. Σας το είπα και πριν λίγες μέρες, σε επίκαιρη ερώτηση. Οι κτηνοτρόφοι είναι ξεσηκωμένοι γιατί οδηγούνται στον αφανισμό. Μειώσετε μέχρι 80% και μην μας πείτε ότι θα δώσετε 30 εκατομμύρια ακόμα στις ορεινές περιοχές. Αυτές είναι δοκιμασμένες συνταγές. Σήμερα, η κτηνοτροφία οδηγείται στον αφανισμό.

Εμείς λέμε, ξεκάθαρα, ότι για όλα αυτά ευθύνεται η «αγροκτόνα» πολιτική της Ε.Ε. που όλα τα κόμματα θα προσπαθήσουν να την βγάλουν «λάδι». Θα μας πουν ότι, δήθεν, είναι κακή η διαπραγμάτευση της Κυβέρνησης, ότι άργησε, ότι δεν έβαλε επιτακτικά αυτά τα ζητήματα. Εμείς λέμε, μήπως δεν είναι αυτή η Ε.Ε. που χρόνια τώρα ετοιμάζει πλαφόν, ποσοστώσεις, πρόστιμα συνυπευθυνότητας; Μήπως δεν είναι αυτή η πολιτική που οδηγούσε στο θάψιμο των προϊόντων, δημιουργώντας χωματερές που θάβονταν ο μόχθος και ο ιδρώτας των Ελλήνων αγροτών και κτηνοτρόφων; Επομένως, γιατί εκπλήσσεστε σήμερα που φτάνουμε σε αυτή την κατάσταση;

Κλείνοντας, εμείς λέμε ξεκαθαρά, ότι οι φτωχομεσαίοι κτηνοτρόφοι, οι εργαζόμενοι, τα πλατιά εργατικά στρώματα έχουν μόνο ένα δρόμο μπροστά τους, το δρόμο του αγώνα για να ανατρέψουν αυτή την πολιτική που τους ξεκληρίζει και να παλέψουν για μια άλλη πολιτική που, πραγματικά, θα ανοίγει προοπτικές να ζήσουν και οι κτηνοτρόφοι, όπως αναφέραμε, στα χωριά τους και να παίξουν ένα σημαντικό ρόλο για να αξιοποιηθούν αυτές οι δυνατότητες και να ζήσουν με αξιοπρέπεια. Αυτό, όμως, «σκοντάφτει» πάνω στην αγροκτόνα πολιτική της Ε.Ε..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ, κυρία Πρόεδρε. Κυρίες και κύριοι συνάδελφοι, οι Διεθνείς Συμφωνίες, η TTIP, η CETA και η TiSA με τη Νότια Αφρική, βρίσκονται σε εξέλιξη και τουλάχιστον, είχαν φτάσει σε ένα τελικό στάδιο επεξεργασίας. Εκτός από τα ζητήματα, τα οποία που απασχόλησαν μέχρι τώρα την Επιτροπή, υπάρχουν και άλλα ζητήματα για τα οποία και ο ΣΥΡΙΖΑ με συνεπή στάση, πριν και τώρα, είμαστε αντίθετοι, όπως και οι Οικολόγοι Πράσινοι που συνεργάζονται μαζί μας, γιατί μέσα σε αυτές, εκτός από την προστασία των ποιοτικών εθνικών προϊόντων μας, υπάρχουν και άλλα ζητήματα, τα οποία μας καθιστούν επιφυλακτικούς και αντίθετους σε αυτές Συμφωνίες. Είναι εργασιακά ζητήματα, είναι ζητήματα, τα οποία έχουν να κάνουν με δημοκρατικά κεκτημένα των Ευρωπαίων πολιτών και μια σειρά άλλων ζητημάτων.

Εδώ, η σημαντική εξέλιξη είναι ότι στις 23/9/2016 αποφασίστηκε από τους Υπουργούς Εμπορίου των κρατών-μελών, που από Ελληνικής πλευράς συμμετείχε ο κ. Σταθάκης, η μετατροπή της συμφωνίας TTIP και CETA, σε συμφωνία μικτής αρμοδιότητας, το οποίο σημαίνει ότι η έγκριση για την πλήρη εφαρμογή τους, θα πρέπει να περάσει μέσα από τα Εθνικά Κοινοβούλια. Αυτό ήταν κομβικό σημείο. Εκτός από τους «πυροβολισμούς», αν μου επιτρέπεται η έκφραση, της Βαλονίας, όπου είχαμε μια κίνηση εντυπωσιασμού για μερικές ημέρες, προκειμένου να πάρουν κάτι, η ουσία βρίσκεται αλλού. Βρίσκεται στο ότι αυτές τις Συμφωνίες χαρακτηρίστηκαν, πλέον, ως μικτής αρμοδιότητας και περνούν από την έγκριση των Εθνικών Κοινοβουλίων.

Για την TTIP έγινε προσωρινή αναστολή της διαπραγμάτευσης, το οποίο σημαίνει ότι πάει στις καλένδες, με απώτερο στόχο αυτή η συμφωνία να ναυαγήσει ή να ανασχεδιαστεί ολοκληρωτικά.

Για τα ζητήματα που απασχόλησαν μέχρι τώρα την Επιτροπή και έχουμε να κάνουν με τα προϊόντα που προστατεύονται στην Ευρωπαϊκή επικράτεια με τα ισχυρά σήματα ΠΟΠ και ΠΓΕ, ο Υπουργός παρατήρησε ότι σε πάρα πολλές χώρες, μεταξύ των οποίων και η Κίνα προσφάτως, καπηλεύονται τις εμπορικές μας ονομασίες. Δεν αναρωτηθήκαμε, όμως, πως αυτές οι πληροφορίες έφτασαν σε γνώση της Ελληνικής Κυβέρνησης τώρα. Ακριβώς, γιατί ενεργοποιήθηκαν οι εμπορικοί ακόλουθοι και η διπλωματία μας πήρε διαφορετικές εντολές και κατευθύνσεις. Πλέον, είναι ιδιαίτερα προσεκτικοί και ενημερώνουν την Ελληνική Κυβέρνηση για το τι γίνεται, σε σχέση με τη χρήση ονομάτων, τα οποία είναι κατοχυρωμένα στην Ευρωπαϊκή επικράτεια και αφορούν, φυσικά, τη χώρα μας.

Η χώρα μας, λοιπόν, έχοντας τη γνώση του τι συμβαίνει σε όλες τις τρίτες χώρες, προχωράει σε εκείνες τις νομικές διαδικασίες, κατά σειρά προτεραιότητας, με τελευταία αυτή που ανέφερε και ο κ. Υπουργός και την προσφυγή στα δικαστήρια, προκειμένου να προστατέψουμε, πραγματικά, τα ελληνικά προϊόντα. Η χώρα πρέπει να τεταμένη την προσοχή της και να βλέπει τι γίνεται από πλευράς χρήσης των ονομάτων, γιατί μέσα σε μια εμπορική συμφωνία μπορεί να υπάρχει η οποιαδήποτε προστασία. Εάν αυτή η προστασία δεν περιφρουρηθεί, πρώτα απ' όλα μέσα στα όρια της Ε.Ε., δεν υπάρχει στην πραγματικότητα βούληση για προστασία. Είδατε την αντίδραση που υπήρξε για τη χρήση του ονόματος «ελληνικό γιαούρτι» στις γειτονικές βαλκανικές χώρες. Η αντίδραση ήταν άμεση γιατί η πληροφόρηση και πολιτική βούληση ήταν άμεση για να ανταποκριθούμε σε αυτή την πρόκληση.

Άρα, λοιπόν, πέρα του τι έγινε το 2014, τι δεσμεύσεις υπήρχαν, κατά πόσο θα προχωρήσουν αυτές οι συμφωνίες, αν θα περάσουν από το εθνικό κοινοβούλιο όταν θα έρθει η ώρα και ποια θα είναι η απόφαση του εθνικού κοινοβουλίου, σημασία έχει η προστασία, εν τοις πράγμασι, των προϊόντων και των ονομασιών που αυτά κατέχουν.

Εδώ, να θυμίσουμε, ότι ο λόγος για τον οποίο γίνεται αυτή η κουβέντα, είναι ότι αυτά τα προϊόντα έχουν πολύ μεγάλη αναγνωρισιμότητα στη διεθνή αγορά. Η παγκόσμια ζήτηση για φέτα εκτιμάται στις 500 χιλιάδες τόνους. Η Εθνική παραγωγή δεν υπερβαίνει τις 100 με 120 χιλιάδες τόνους. Αυτό σημαίνει, ότι υπάρχει πεδίο δόξης λαμπρό. Τα ζητήματα είναι αλλού.

Νομίζω, ότι δεν είναι της ώρας να συζητήσουμε για την αποδιάρθρωση του αγροτικού τομέα στη χώρα μας και πως με τις προηγούμενες ΚΑΠ είχαμε εγκατάλειψη της καλλιεργούμενης έκτασης κατά 30%. Τι φταίει; Πρόσφατα, σε ένα ταξίδι μου στο εξωτερικό, είχα μια συνάντηση με τον σύμβουλο του Ντελόρ και είχαμε μια ενδιαφέρουσα συζήτηση, για το τι φταίει που η χώρα μας, ενώ δόθηκαν μια σειρά από χρηματοδοτήσεις, έχει φτάσει στη σημερινή κατάσταση.

Προφανώς, ο σχεδιασμός των προγραμμάτων, δεν ήταν αυτός που έπρεπε να είναι. Το να ρίξεις χρήματα σε μια οικονομία, χωρίς να ξέρεις που πρέπει να τα κατευθύνεις, κάποιοι θα εκμεταλλευτούν και θα πλουτίσουν από αυτά και φυσικά, η χώρα ως σύνολο θα φτάσει στη χρεοκοπία. Δεν ήταν η έλλειψη πόρων ή ανάπτυξης, αλλά η στόχευση και αυτή είναι η ουσία του προβλήματος που πρέπει να συζητήσουμε. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Τουλάχιστον, να συμφωνήσουμε σε ένα πράγμα, ότι πρώτη προτεραιότητα για τη χώρα μας είναι η Ε.Ε. να στηρίζει τα προϊόντα με γεωγραφικές ενδείξεις ή Προϊόντα Ονομασίας Προέλευσης, σε οποιαδήποτε συμφωνίες κάνει με άλλες χώρες. Συμφωνούμε σ' αυτό; Έχει επιτευχθεί το έχει η Ε.Ε. αυτό, ως προς τη χώρα μας, ισότιμα αντιμετωπίζει όπως με τα υπόλοιπα 27 κράτη της Ε.Ε.; Νομίζω ότι δεν είμαστε ικανοποιημένοι κανένας από αυτές τις Συμφωνίες. Δεν μπορεί με τη Συμφωνία που επετεύχθη με τη Νότια Αφρική, η Ε.Ε. να προστατεύει 251 προϊόντα γεωγραφικής ένδειξης των 27 κρατών-μελών της και να εξαιρεί από αυτή την προστασία την φέτα και την ελιά Καλαμών.

Σχετικά με το «τοις πταίει», έχω την εντύπωση ότι κυβερνάτε δύο χρόνια και ως άλλοθι χρησιμοποιείτε τώρα πλέον, μετά από δύο χρόνια που συμμετέχετε στις διαπραγματεύσεις, ότι «ξέρετε, τι να κάνουμε; Από τον Οκτώβριο του 2013 ή από το τέλος του 2014 οριστικοποιήθηκαν αυτές oi συμφωνίες». Δεν τα λέγατε αυτά, όμως, ούτε το 2015, ούτε το 2016, γιατί και αρχές του 2016 ακόμη, μιλούσατε για μπλοκάρισμα της Συμφωνίας, τον Απρίλιο μιλούσατε για μη αποδοχή της Συμφωνίας, το Μάιο μιλούσατε, αφού είδατε που πήγε η εξέλιξη, περί συνέχισης της υπεράσπισης των ελληνικών θέσεων. Όπου αμέσως σας καταθέσαμε ως Δημοκρατική Συμπαράταξη και ερώτηση, στις 30 Μαΐου, για να ενημερωθούμε για τη διαδικασία αυτών των συμφωνιών. Ξέρετε πότε μας απαντήσατε, πολύ γενικόλογα; Μετά από τρεις μήνες, στις 30 Αυγούστου. Θεωρώ ότι άλλοθι είναι από την πλευρά σας ότι «ξέρετε τι να κάνουμε; Τα βρήκαμε έτοιμα».

Εγώ, θα ήθελα να ρωτήσω: Για ποιο λόγο, αφού ήταν αρνητική η εξέλιξη, από την πρώτη στιγμή δεν βάλατε θέμα βέτο, απέναντι στην Ε.Ε. για αυτή τη Συμφωνία; Δεν μπορούσαμε; Όχι, μπορούσαμε μέχρι και την τελευταία στιγμή να μπει θέμα βέτο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κύριε Τζελέπη, εδώ να σας διακόψω λίγο. Βέτο βάζεις, όταν έχει ένα συγκεκριμένο πρόβλημα ως θέμα συζήτησης… Αν δεν έρθει ως θέμα απόφασης, τι βέτο, να βάλεις; Σε ποιο να βάλεις; Στον «αέρα»;

ΜΙΧΑΗΛ ΤΖΕΛΕΠΗΣ: Ο Κανονισμός, είναι σαφής, κύριε Υπουργέ. Μπορούν οι κυβερνήσεις να χρησιμοποιούν το «όπλο» του βέτο, μέχρι και την τελευταία στιγμή. Λοιπόν, δεν το καταλαβαίνω αυτό! Το αφήνεται στην άκρη; Βάλτε το, επιμένετε, παλέψετε το δύο χρόνια. Μην λέτε ότι «φταίνε οι προηγούμενοι». Εάν φταίνε οι προηγούμενοι, σας είπα και την προηγούμενη φορά στη συζήτηση που έγινε στις Επιτροπές, φέρτε μας τα έγγραφα, τις συμφωνίες που τα έκαναν. Δεν φέρατε κανένα έγγραφο. Σας τα ζήτησα και επίσημα στην Επιτροπή.

Τη σημασία, επίσης, που έχει για τη χώρα μας η φέτα, αλλά και η ελιά, απλώς επειδή μιλάμε για το ιδιαίτερο ενδιαφέρον, όπως είπατε από την αρχή για την αιγοπροβατοτροφία, αφορά 100.000 κτηνοτροφικές οικογενειακές εκμεταλλεύσεις, με έσοδα από τις εξαγωγές πλέον των 250 εκατομμυρίων. Όταν εμείς στις πρώτες Συμφωνίες χάνουμε το πλεονέκτημα της ναυαρχίδας ενός εξαγώγιμου προϊόντος, ως προς την κατοχύρωση της ονομασίας προέλευσης, τότε τι να συμφωνήσουμε από κει και πέρα; Τι άλλο μπορούμε να υπερασπιστούμε απέναντι στην Ε.Ε., δηλαδή;

Όταν από την άλλη την πλευρά, τα «κροκοδείλια δάκρυα» για την αιγοπροβατοτροφία και τη στήριξή της, εγώ να σας πω ένα παράδειγμα. Αναρτήσατε χθες τις εξισωτικές σε όλη τη χώρα για τις ημιορεινές και ορεινές περιοχές και είναι μειωμένες πλέον του 50% για τις κτηνοτροφικές εκμεταλλεύσεις σε αυτές τις περιοχές. Αυτό πετύχατε! Θα δείτε σε λίγο και τις αντιδράσεις, ήδη το ξέρετε.

Θα ήθελα να πω, ότι έστω και στο «και πέντε», αυτή την αρνητική εξέλιξη θα πρέπει να την φέρετε στο Ελληνικό Κοινοβούλιο, και βέβαια θα πρέπει να «περάσει» από το Ελληνικό Κοινοβούλιο. Φέρτε τα στο ελληνικό κοινοβούλιο για να ψηφίσει εάν συμφωνεί για αυτές τις συμφωνίες που υπέγραψε η Ε.Ε., εις βάρος αυτών των αγροτικών προϊόντων της χώρας μας.

Από την άλλη πλευρά, κλείνοντας, θα ήθελα να πω, επειδή το τελευταίο διάστημα και την τελευταία εβδομάδα υπάρχει μια σωρεία αγωγών εις βάρος των αγροτών για τις κινητοποιήσεις ως κοινωνική τάξη και ομάδα, έναντι των πολιτικών που τους οδηγούν στο «νεκρό σημείο» και κάτω από τη δυνατότητα να παράξουν, να πάρετε θέση.

Στο νομό μου, μόνο αυτή την εβδομάδα, πήγαν πλέον των 100 μηνύσεων σε αγρότες που διεκδικούσαν το δικαίωμά τους να παραμείνουν στην ελληνική περιφέρεια και να παράξουν, και μάλιστα, χωρίς να δημιουργήσουν μείζονα προβλήματα απέναντι σε κοινωνικές τάξεις και ομάδες.

Φαίνεται, όμως, ότι έχει μπει ένα σχέδιο τρομοκράτησης των αγροτών έναντι μελλοντικών κινητοποιήσεων ότι θα ποινικοποιήσουμε οποιαδήποτε διεκδίκηση από την πλευρά τους, εάν γίνει από δω και πέρα. Θα δείτε, όμως, τα αποτελέσματα πολύ σύντομα από την πλευρά των αγροτών. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Απλά να υπενθυμίσω, ότι υπάρχει Επιτροπή ad hoc στη Βουλή για της συμφωνίες, με πρωτοβουλία του Προέδρου της Βουλής, κάποιοι από εμάς συμμετέχουμε για τις Συμφωνίες TTIP και CETA και βέβαια, θα έρθει στο Κοινοβούλιο. Αυτή είναι και η απόφαση της Επιτροπής, στην τελευταία συνεδρίαση τοποθετήθηκαν κόμματα, θα έρθει εν καιρώ, στο Κοινοβούλιο και να συζητήσει και να αποφασίσει το Ελληνικό Κοινοβούλιο για αυτές τις Συμφωνίες.

Το λόγο έχει ο κ. Κασαπίδης.

Κύριε Υπουργέ, σας δόθηκε μοναδική ευκαιρία να διαπραγματευτείτε, ο ίδιος προσωπικά και οι συνάδελφοί σας στην κυβέρνηση, το εμβληματικό προϊόν της αγροτικής οικονομίας, την φέτα και τις ελιές Καλαμάτας, που όχι απλά αποτελούν την ναυαρχίδα της αγροτικής μας οικονομίας, ειδικά η φέτα, αλλά είναι ένα στοιχείο του ελληνικού πολιτισμού από την αρχαιότητα μέχρι σήμερα.

Ως προς τα οικονομικά, αντίθετα, όπως αναφέρθηκε, απασχολεί 100.000 κτηνοτροφικές εκμεταλλεύσεις, περίπου 250.000 μόνιμο εργαζόμενοι αντλούν του εισόδημα τους αποκλειστικά από την παραγωγή της πρώτης ύλης για το τελικό αυτό προϊόν, και συμπεριλαμβανομένου και της ποσότητας του κρέατος που παράγεται, το αιγοπρόβειου για την παραγωγή του γάλακτος, ο τζίρος γύρω από αυτό το προϊόν, το τελικό της φέτας, ξεπερνάει το ένα δισεκατομμύριο ευρώ ετησίως.

Η προοπτική, δε, είναι τουλάχιστον άλλοι τόση, όταν όπως επίσης προαναφέρθηκε, η παγκόσμια ζήτηση στο προϊόν αυτό, ξεπερνά τις 500.000 τόνους και από τη στιγμή, που εμείς παράγουμε μόλις 100- 110.000 τόνους το χρόνο, εάν επιχειρήσουμε μέσα από ένα σχέδιο μεγέθυνσης της αγροτικής οικονομίας και δη της κτηνοτροφίας, με άξονα τη φέτα, μπορούμε, τουλάχιστον, να διπλασιάσουμε τον όγκο αυτό της παραγωγής και τα μεγέθη τα οικονομικά.

Ωστόσο, κύριε Υπουργέ, την ευκαιρία αυτή την χάσατε, αποτύχατε παταγωδώς στις διαπραγματεύσεις που είχατε τη δυνατότητα να συνεχίσετε από το σημείο όπου «πήρατε τη σκυτάλη» για να την συνεχίσετε. Δεν ήταν τα τελικά κείμενα των πολιτικών διαπραγματεύσεων- μπορεί να είχαν προχωρήσει σε τελικό στάδιο τα τεχνικά κείμενα- όμως η πολιτική διαπραγμάτευση ήταν σε εσάς κι επειδή, προσπαθείτε να δημιουργήστε άλλοθι για την στάση σας, μόνος σας είπατε ότι: Πρώτον, προσπαθήσετε στο ενδιάμεσο να πετύχετε, και πετύχατε κάτι, όμως, να το δούμε γραπτώς αν αποτυπώνεται και πώς αποτυπώνεται στο κείμενο της συμφωνίας, και αν είναι έτσι φέρεται το να το ψηφίσουμε στο Κοινοβούλιο, γιατί θα το κάνατε μέχρι σήμερα;

Δεύτερον, το γεγονός ότι δεν πήγατε με τον αέρα της ισχυρής διαπραγμάτευσης, αποδεικνύεται και από τα λόγια σας που προηγουμένως είπατε, ότι «μα, εδώ σε αυτές τις συμφωνίες διακυβεύονται τεράστια συμφέροντα, έναντι του ελάχιστου αυτού της φέτας». Δηλαδή, ο Υπουργός Γεωργίας, ο Έλληνας, να αποδέχεται ότι είναι ελάχιστα τα συμφέροντα της χώρας για το εμβληματικό προϊόν; Πήγατε με ηττοπάθεια, κύριε Υπουργέ, και έρχεστε με ψέματα να δικαιολογήσετε τη στάση σας και να δημιουργήσετε άλλοθι. Είσαστε εκτεθειμένος, είσαστε ασυνεπής έναντι των αγώνων που κάνατε, καταστρέψατε τον κλάδο, κ. Υπουργέ. Εσείς γελάτε, αλλά είναι σοβαρό το ατόπημά σας και θα μείνετε στην ιστορία.

Εσείς, μπορεί να χαίρεστε και να θεωρείται ότι είναι επιτυχία, όταν όμως συζητιόταν στην προηγούμενη κυβέρνηση, κατηγορούσατε ως μειοδότες άλλους που διαχειριζόταν το θέμα αυτό. Τι άλλαξε, κύριε Υπουργέ, στη στάση σας αυτή ως Κυβέρνηση;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): (Ομιλεί εκτός μικροφώνου) Να μου φέρετε, αν υπάρχει συγκεκριμένη φράση από εμένα. Προσέξτε! Διότι, τώρα τελευταία έχετε «ξεφύγει»!

ΓΕΩΡΓΙΟΣ ΚΑΣΑΠΙΔΗΣ: Θα σας το φέρω! Κυρία Πρόεδρε, προκαλέστε μια συζήτηση. Δηλαδή, τι λέγατε, για τη Ν.Δ., κύριε Υπουργέ; Τι λέγατε τότε, για τον κ. Σαμαρά και τον κ. Μηταράκη; Υποστηρίζατε αυτή τη Συμφωνία; Πώς βάλατε υπογραφή;

Κύριε υπουργέ, συζητιόταν η CETA επί κυβέρνησης Ν.Δ. και λέγατε ότι ήταν καταστροφική, και εσείς υπογράψατε την ίδια και με τη Νότια Αφρική. Καταλάβατε, τι κάνατε; Καταστρέψατε εις διπλούν την κτηνοτροφία, την αιγοπροβατοτροφία και με ψευδή στοιχεία προσπαθείτε να δημιουργήστε άλλοθι.

Λέω, δηλαδή, ότι ως προς τη δυνατότητα που είχατε- σαφώς και είχατε τη δυνατότητα μέχρι την τελευταία μέρα των διαπραγματεύσεων, γι' αυτό και το Έκτακτο Συμβούλιο των Υπουργών Εμπορίου, πριν το Συμβούλιο Κορυφής, γιατί είχαν ενστάσεις το Βέλγιο και η Βαλλόνοι, η Σλοβενία, η Ρουμανία και Γερμανία. Και πήραν γραπτές δηλώσεις και οι Γερμανοί και οι Βαλλόνοι, και μάλιστα, οι Βαλλόνοι, είπαν ότι «εάν δεν μας συμφέρουν τα αποτελέσματα εφαρμογής, έστω και της προσωρινής υπογραφής της Συμφωνίας, εμείς θα αποσυρθούμε από τη Συμφωνία». Εσείς υπογράφετε, χωρίς καμία επιφύλαξη, κύριε Υπουργέ. Οπότε, εφόσον πρόκειται για προσωρινή Συμφωνία, η ευθύνη είναι καθαρά δική σας.

Κυρία Πρόεδρε, ας αναλάβει το Προεδρείο της Επιτροπής μας, να ζητήσει από τον Πρόεδρο της Βουλής να έρθουν οι Συμφωνίας και να αποφασίσουν οι αντιπρόσωποι του λαού. Τι θα κάνουν σε αυτές τις Συμφωνίες.

Ως προς το θέμα αυτό που τόσο «ελαφρά τη καρδία» το λέτε, κύριε Υπουργέ, εάν αντί για τις ελιές Καλαμάτας, ήταν οι ελιές Ροβιών, τι θέση θα περνάτε;
Τι θέση παίρνατε που θα ήταν οι ελιές από την περιοχή σας; Θα μπορούσατε να ψηφίσετε να χρησιμοποιούν την ονομασία αυτή και ο Καναδάς και η Νότια Αφρική και να κυκλοφορείται στο νομό σας;

ΧΑΡΑ ΚΑΦΑΝΤΑΡΗ (Πρόεδρος της Επιτροπής); Τώρα, νομίζω ότι, τρομοκρατούμε, με συγχωρείτε. Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Τώρα, έχετε κατεβάσει το επίπεδο της κοινοβουλευτικής έδρας, με ένα τρόπο απαράδεκτο.

ΓΕΩΡΓΙΟΣ ΚΑΣΑΠΙΔΗΣ: Εσείς, το ανεβάζετε με τις υπογραφές μας; Εσείς το ανεβάσατε με τα ψέματά σας; Βγείτε και πείτε τα στους κτηνοτρόφους, κύριε Υπουργέ, αυτά.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Σας παρακαλώ! Όταν επικαλείστε τέτοιου είδους ζητήματα…. Σας είπα πιο μπροστά να μην χρησιμοποιούν το όνομα «ελιά Καλαμών».

ΓΕΩΡΓΙΟΣ ΚΑΣΑΠΙΔΗΣ: Καλαμάτας, σας είπα! Καλαμάτας, σας είπα! Γιατί αφορά ονομασία προέλευσης.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Έχετε ένα … που σας υποβιβάζει. Και σας το λέω αυτό, διότι δώσατε, είπατε τι κάνατε για να πάρετε τη θέση.

ΓΕΩΡΓΙΟΣ ΚΑΣΑΠΙΔΗΣ: Ποια θέση, κύριε Υπουργέ; Εσείς δειλιάσατε να αντισταθείτε για να κρατήσετε την υπουργική καρέκλα. Αυτή είναι η αλήθεια, αυτή είναι αλήθεια!

ΧΑΡΑ ΚΑΦΑΝΤΑΡΗ (Πρόεδρος της Επιτροπής); Παρακαλώ ηρεμήστε, ηρεμήστε, σας παρακαλώ! Και εσείς πρώτα, γιατί προκαλέσατε με αυτό που είπατε για τις Ροβιές, και ο κ. Υπουργός να ηρεμήσει, θα τοποθετηθεί μετά συνολικά.

ΓΕΩΡΓΙΟΣ ΚΑΣΑΠΙΔΗΣ: Να κλείσω, λοιπόν, λέγοντας ότι ο κ. Υπουργός, ως Αντιπολίτευση «έβγαινε στα κεραμίδια» και τώρα υπέγραψε δύο Συμφωνίες εις βάρος όλων αυτών που κατήγγειλε και κατέκρινε ως Αντιπολίτευση, για να μας τα παρουσίασε τώρα ότι είναι λύσεις «σωτηρίας».

Τώρα, ως προς την προέλευση, σας είπα ότι είναι ελιές Καλαμάτας, αν ήταν της περιοχής σας, τι θα κάνατε; Το ίδιο ερώτημα το είχα απευθύνει και στον συνάδελφό μου, τον κ. Μηταράκη. Για να λέμε «τα σύκα-σύκα και τη σκάφη-σκάφη», κύριε Υπουργέ. Η στάση του ομιλούντος δεν άλλαξε και πριν και τώρα.

Ως προς το γάλα, τώρα, που συζητάμε καθώς και για το γιαούρτι, εσείς το θέσατε. Φέρατε το θέμα, αφού αποκαλύπτει ο Ευρωπαϊκός Κανονισμός την αναγραφή προέλευσης, να την διεκδικήσει η χώρα, στα προϊόντα που χρησιμοποιούν τον όρο «ελληνικό γιαούρτι», «Greek yogurt». Στη δική σας ευχέρεια είναι να το φέρετε, να το ψηφίσουμε και όλες οι ευρωπαϊκές χώρες που το χρησιμοποιούν να αποσυρθούν και εμείς, να κατακλίσουμε την ευρωπαϊκή αγορά με «Greek yogurt», ελληνικής προέλευσης, γάλα.

Όμως, δικιά σας είναι η ασυνέπεια, γιατί όταν η Ν.Δ. και ο τότε Υπουργός, ανέβαζε το παστεριωμένο γάλα από τις 5 μέρες στις 7 ημέρες, ξανά «στα κεραμίδια» εσείς, κύριε Υπουργέ, ως αντιπολίτευση, και εσείς υπογράψατε η διάρκεια αυτή να είναι αορίστου χρόνου και μάλιστα, με ευθύνη του παρασκευαστή. Εσείς το υπογράψατε, κ. Υπουργέ! Αυτή είναι η προάσπιση των συμφερόντων των κτηνοτρόφων, των γεωργών;

Τέλος, σας είχα ζητήσει, κυρία Πρόεδρε, να τεθεί προς συζήτηση στην Επιτροπής μας το θέμα του σχεδίου Παραγωγικής Ανασυγκρότησης, και συμφωνήσατε και εσείς, αλλά προφανώς, δεν το απεδέχθη ο κ. Υπουργός.

Επειδή, επείγει, γιατί τρία χρόνια τώρα τη κτηνοτροφία την πλήττουν σοβαρότατες ασθένειες, ζωονόσοι εξαιτίας της αδράνειας και του Υπουργείου του Υπουργού, γιατί καθυστερούν τα προγράμματα με ευθύνη και του Υπουργείου και του Υπουργού, ας φέρουμε το θέμα αυτό να το συζητήσουμε, να βοηθήσουμε θέλουμε, όχι απλά να κάνουμε τη δουλειά μας ως αντιπολίτευση, να καταθέσουμε και τις προτάσεις μας για να βοηθήσουμε τη χώρα, κυρία Πρόεδρε και κύριε Υπουργέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής); Ευχαριστούμε, κύριε Κασαπίδη. Υπάρχει σε εκκρεμότητα αυτό, όντως, και θα γίνει μέχρι τα Χριστούγεννα, δεσμεύομαι προσωπικά.

Το δεύτερο, δεν κουράζονται να επαναλάβω, μου κάνει εντύπωση που επαναλαμβάνεται και από τον κ. Κασαπίδη, σε σχέση με τη ψηφοφορία στο Ελληνικό Κοινοβούλιο. Υπάρχει η απόφαση και από την Επιτροπή για τις Διατλαντικές Συμφωνίες που με πρωτοβουλία του Προέδρου, θα έρθει στο Ελληνικό Κοινοβούλιο. Μην το λέτε, λοιπόν, ο κάθε ομιλητής, «φέρτε το», θα έρθει! Θα έρθει στο Ελληνικό Κοινοβούλιο! Τελείωσε, αυτό είναι απόφαση ειλημμένη και από τον Πρόεδρο και από την Επιτροπή, όσων συμμετέχουμε.

Το λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Ευχαριστώ, κυρία Πρόεδρε. Δεν περίμενα από τον κ. Κασαπίδη μια τέτοια ομιλία και με χαρακτηρισμούς «αν μπορούμε να κυκλοφορούμε» γιατί, τον αδικεί και πιστεύω ότι είναι καλύτερος κοινοβουλευτικός. Ο καθένας μπορεί να έχει τις απόψεις του, αλλά νομίζω ότι ο χαρακτηρισμός αυτός δεν βοηθάει.

ΓΕΩΡΓΙΟΣ ΚΑΣΑΠΙΔΗΣ: Δώστε τα όλα, κύριε Υπουργέ. Δώσατε τη χώρα 100 χρόνια στους δανειστές, δώστε και τα ΠΟΠ προϊόντα.

ΝΙΚΟΣ ΠΑΠΑΔΟΠΟΥΛΟΣ: Εάν θα διαβάσει ο κ. Κασαπίδης αυτά που έλεγε στην ερώτηση που είχε κάνει στη Ν.Δ., να έρχεται τώρα και να κατηγορεί τον ΣΥ.ΡΙΖ.Α. και να στηρίζει τη Ν.Δ…..

ΓΕΩΡΓΙΟΣ ΚΑΣΑΠΙΔΗΣ (ομιλεί εκτός μικροφώνου)

ΝΙΚΟΣ ΠΑΠΑΔΟΠΟΥΛΟΣ: Συμφωνώ με αυτά που λέγατε τότε και αυτά υποστηρίζω και τώρα.

Θεωρώ ότι όταν μιλάμε για την κτηνοτροφία, το γάλα και το τυρί θέλει πολύ προσοχή. Θέλω να σας πω ότι 120.000 τόνους είναι περίπου η φέτα που βγάζουμε και περίπου 80.000 τόνοι είναι η ντόπια κατανάλωση, γιατί, τρώμε πάρα πολύ τυρί, άρα μας μένουν 40.000 τόνοι. Σαν κατοχυρωμένο όνομα στην Ε.Ε. δεν μπορεί να περάσει προϊόν «φέτα». Όλη η ιστορία γίνεται για εκτός της Ε.Ε..

Έχουμε πεδίο λαμπρό να κατακτήσουμε τη φέτα μας στην Ε.Ε. απεριόριστα. Βεβαίως, δεν θα απεμπολήσουμε για το εξωτερικό εμπόριο και πρέπει να γίνουν συμφωνίες με τον Καναδά, γιατί, πώς αλλιώς θα τον πείσεις τον Καναδά να μην έχει κάποια εταιρεία του να κάνει ό,τι θέλει; Επομένως, πρέπει να πας στα δικαστήρια ή για να μην μπορούν να χρησιμοποιήσουν τοπωνύμια ή ελληνικές λέξεις και τα λοιπά. Άρα, έχουμε πάρα πολύ μεγάλο περιθώριο ανάπτυξης.

Εάν πάμε και «βγάλουμε ματάκια μας» μόνοι μας είναι πολύ εύκολο. Ξέρουμε τι σημαίνει ΠΟΠ; Το 1996 τη χάσαμε πάλι και έγινε ένα ολόκληρο κίνημα με τους κτηνοτρόφους από τη Θεσσαλία και πήραμε ξανά την κατοχύρωση της φέτας. Σημαίνει ότι είναι ελευθέρας βοσκής ελληνικά πρόβατα. Θα ήθελα να παρακαλέσω ειδικά όταν μιλάμε για αυτά τα εμβληματικά προϊόντα να είμαστε λίγο ακριβείς. Θεωρώ ότι δεν πρέπει να ερχόμαστε σε αντιπαράθεση για ζητήματα που είναι εθνικής σημασίας.

Κύριε Υπουργέ, όσον αφορά τις ελληνοποιήσεις, δεν μπορεί να έχουμε αυτό το γάλα, να βγάζουμε τη φέτα, να βγάζουμε τα κασέρια κ.τ.λ.. Από πού διέρχεται αυτό το γάλα; Εδώ, θέλει πάρα πολύ προσοχή. Είχαμε ξεκινήσει παλιά το ισοζύγιο γάλακτος και δεν ξέρω πού βρίσκεται αυτή τη στιγμή. Εάν δεν πατάξουμε τις ελληνοποιήσεις, δεν θα μπορέσουμε να φύγουμε από αυτή την ιστορία.

Δεύτερον, εναρμονισμένες τιμές. Δεν μπορεί το γάλα να έχει την ίδια ποιότητα και να κόβουν όλοι την ίδια τιμή 95 λεπτά ή 1 ευρώ.

Τρίτον, τι πρέπει να κοιτάξουμε; Βγάλαμε ένα νόμο για συνεταιρισμούς και πρέπει να βοηθήσουμε τους συνεταιρισμούς, γιατί, για παράδειγμα, χάσαμε τη «Δωδώνη» που είχε το γάλα το πρόβειο 1,5 - 1,10 ευρώ και τώρα, μειώθηκε. Επομένως, πρέπει να κάνουμε συνεταιρισμούς για να στηρίξουμε το εισόδημα των παραγωγών και να βγει στην αγορά ο αγρότης - παράγωγος.

Πολύ καλά κάναμε και βάλαμε συνδεδεμένες σε πολλά κτηνοτροφικά, διότι, θέλουμε να στηρίξουμε την κτηνοτροφία. Ειδικά στη βιολογική γεωργία τα ποσά είναι πολύ λίγα και ενώ βγάλαμε ένα εμβληματικό ποσό 550 εκατ., τα ποσά που δίνουμε για κτηνοτροφικά είναι πάρα πολύ λίγο. Νομίζω ότι με αναδιάταξη θα μπορέσουμε βοηθήσουμε τους κτηνοτρόφους.

Επίσης, πρέπει να ξέρουμε ότι οι ζωοτροφές είναι σημαντικότατες για τον κτηνοτρόφο. Έχουμε δύο ποιμενικές, την ορεινή τη μετακινούμενη, την υπαίθρια ποιμενική που δεν έχει τη δυνατότητα ή δεν θέλει να πάει στα βουνά. Πρέπει αυτές τις δύο ποιμενικές και το Ινστιτούτο των προβάτων για τη βελτίωση των ελληνικών φυλών πρέπει να το έχουμε κόρη οφθαλμού. Όπως κάναμε με τα σπόρια και δώσαμε ενισχύσεις για να γίνεται σποροπαραγωγή στην Ελλάδα, διότι, είναι ο δικός μας πλούτος και είναι απεριόριστος, έτσι πρέπει να δούμε και στα ζώα, στις φυλές τις δικές μας, να τις στηρίξουμε με «νύχια και με δόντια».

Υπάρχει διάθεση, το Ινστιτούτο επίσης, πρέπει να βρεθούν και τα χρήματα, ώστε να βοηθηθούν όλοι αυτοί οι άνθρωποι και με την εξισωτική και να δούμε όποιες αδικίες έγιναν. Πρέπει να ξέρουμε ότι ο κτηνοτρόφος είναι ο σκληρότερα εργαζόμενος, μαζί με τους μαθητές και δουλεύει 360 μέρες το χρόνο. Δεν έχει δικαίωμα να αρρωστήσει.

Ρώτησε ένα παιδί τη μάνα του που είναι κτηνοτρόφισσα, ποια γιορτή της αρέσει περισσότερο, τα Χριστούγεννα ή το Πάσχα; Η μητέρα απάντησε «τα Χριστούγεννα, γιατί, κλείνουμε μια μέρα τα πρόβατα μέσα».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Ευχαριστώ, κυρία Πρόεδρε. Θέλω να σταθώ σε δύο θέματα. Το ένα αφορά τις διατλαντικές συμφωνίες και τις συνέπειες που έχουν στους αγρότες και στην αγροτική παραγωγή. Το δεύτερο αφορά την εξέλιξη και τη διαρκή μείωση σε ποσότητες και σε ποσοστό του Α.Ε.Π. της αγροτικής παραγωγής.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αγαπητέ συνάδελφε, θέλω να σας πω ότι ενάμισι εκατομμύριο τόνους οπωροκηπευτικά εξήχθησαν στη χώρα μας τον τελευταίο χρόνο, ποσό πενταετίας.

ΓΙΩΡΓΟΣ ΔΗΜΑΡΑΣ: Δεν μιλάω για τώρα.

Όσον αφορά για τις διατλαντικές συμφωνίες, έχω τοποθετηθεί εδώ και ως εκπρόσωπος της Πολιτικής Οικολογίας και έχω διευκρινίσει ότι αυτές οι συμφωνίες δεν πρέπει με κανένα τρόπο να υπογραφούν και να προχωρήσουν ή να περάσουν από τα Κοινοβούλια.

Πρώτον, επειδή ευνοούν μόνο τις πολυεθνικές επιχειρήσεις και χώρες που έχουν πολυεθνικές επιχειρήσεις, σαν τις Ηνωμένες Πολιτείες, τη Γερμανία, την Ιαπωνία και άλλες χώρες τέτοιες.

Δεύτερον, δεν εξυπηρετούν με καμία δύναμη τους Έλληνες αγρότες. Δεν εξυπηρετούν τη βιωσιμότητα των οικονομιών, γιατί, αλλάζουν τη σύνθεση και κάνουν τις οικονομίες, οικονομίες μονοκαλλιέργειας και δεν διατηρούν τη βιωσιμότητα στον πλανήτη. Τα έχω αναλύσει πολλές φορές και η θέση μας είναι καθαρή, δηλαδή, αρνητική στην ψήφιση και την προώθηση των δύο αυτών συμφωνιών και προφανώς, οι δύο αυτές συμφωνίες επηρεάζουν και όσον αφορά τα προϊόντα ονομαστικής προέλευσης στη χώρα μας.

Το δεύτερο ενισχυτικό στοιχείο και δεν θα πάρω την περίοδο των δύο τελευταίων ετών, αλλά τη διαχρονική εξέλιξη της αγροτικής παραγωγής που είναι διαρκώς μειούμενη. Ιδιαίτερα στα χρόνια της Ν.Δ. από το 2004 έως 2008 έχουμε αγροτική παραγωγή από 8,28 δισεκατομμύρια ευρώ στα 6,79 δισεκατομμύρια, δηλαδή, μείωση κατά 28,2%.

Είχαμε το 2004 με 2008 μείωση 28,2% της αγροτικής παραγωγής. Ακόμη και σε ποσοστό επί του ακαθάριστου εθνικού προϊόντος τα ίδια χρόνια είχαμε από 4,73% του Α.Ε.Π. στο 3,18% του Α.Ε.Π.. Αυτή η κατάσταση συνεχίστηκε μειούμενη ως ποσότητα, διατηρήθηκε ως ποσοστό του μειωμένου Α.Ε.Π..

Επομένως, κύριε Υπουργέ, δεν μίλησα και δεν κρίνω την εξέλιξη του τελευταίου έτους, αλλά αυτή την πορεία πρέπει να την αλλάξουμε, γιατί αν θέλουμε να επιβιώσει η χώρα μας και σε δύσκολες συνθήκες - που έρχονται δύσκολες συνθήκες, αστάθεια του οικονομικού συστήματος και σε ευρωπαϊκό επίπεδο και σε παγκόσμιο επίπεδο- θα πρέπει τουλάχιστον να εξασφαλίσουμε τη διατροφική αυτάρκεια της χώρας μας και θετικό ισοζύγιο εξωτερικών συναλλαγών στα αγροτικά προϊόντα. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καρασμάνης.

ΓΕΩΡΓΙΟΣ ΚΑΡΑΣΜΑΝΗΣ: Έχω μιλήσει κατ' επανάληψη για τη Συμφωνία με την Αφρική και θα περιοριστώ ακριβώς σε αυτή τη Συμφωνία, γιατί ο κ. Υπουργός έχει ρίξει τόνους λάσπης στο πρόσωπό μου.

Αυτή τη φορά, κύριε Υπουργέ, δεν θα σας μιλήσω με δικά μου επιχειρήματα, γιατί εσείς συνηθίζετε να φλυαρείτε, να συκοφαντείτε, να παραπληροφορείτε, να πέφτετε από γκάφα σε γκάφα εις βάρος των συμφερόντων. Ξεχνάτε τι λέτε κάθε φορά. Εγώ θα σας απαντήσω με δικά σας λόγια.

Σε γραπτή απάντηση που μας δώσατε σε ερώτηση που καταθέσαμε 43 βουλευτές στις 25/7 και με την οποία σας ζητούσαμε συγκεκριμένα έγγραφα, τα οποία δεν μας έχετε καταθέσει, διαβάζω τι λέτε εσείς, ενώ μέχρι πρότινος επιρρίπτατε την ευθύνη πάνω μας, ότι πέρασε η Συμφωνία από μπροστά μας -όπως έχετε πει, γιατί υπάρχουν τα πρακτικά της Βουλής και δεν μπορείτε να τα αμφισβητήσετε- και δεν πήραμε «χαμπάρι». Να δούμε ποιος δεν πήρε χαμπάρι. Τι λέτε, λοιπόν, τώρα εσείς στη γραπτή απάντηση που μας δώσατε;

Διαβάζω επί λέξει: Κατά την Ευρωπαϊκή Επιτροπή, η τελική μορφή του πρωτοκόλλου 3 παρουσιάστηκε στα κράτη μέλη τον Μάρτιο του 2014 στην Επιτροπή Πολιτικής Εμπορίου, όπου διεξάγονταν οι σχετικές συζητήσεις. Η Ελλάδα που ασκούσε τότε χρέη προεδρίας στην Ε.Ε. εξέφρασε επανειλημμένως τις αντιρρήσεις της για την ανεπαρκή προστασία των τριών ελληνικών γεωγραφικών ενδείξεων και ζήτησε να διορθωθεί ο κατάλογος. Η Ευρωπαϊκή Επιτροπή προσπάθησε να διασκεδάσει τις εντυπώσεις και διαβεβαίωσε την ελληνική πλευρά ότι το καθεστώς, που συμφωνήθηκε δεν παρέχει μεν πλήρη προστασία στα τρία ελληνικά προϊόντα, αλλά είναι σαφώς βελτιωμένο σε σχέση με το τρέχον καθεστώς. Και προχώρησε στην μονογραφή της Συμφωνίας η Ευρωπαϊκή Επιτροπή.

Και συνεχίζετε: Σημειώνεται ότι κατά πάγια τακτική της η Ευρωπαϊκή Επιτροπή δεν ζητά την εντολή του Συμβουλίου για το κλείσιμο των διαπραγματεύσεων για τις συμφωνίες με τρίτες χώρες, αλλά η απόφαση αυτή λαμβάνεται από την ίδια, ενώ τα αποτελέσματα της διαπραγμάτευσης ανακοινώνονται στα κράτη μέλη ως τετελεσμένο γεγονός.

Και συνεχίζετε και λέτε: Εν συνεχεία το τότε Υπουργείο Ανάπτυξης και Ανταγωνιστικότητας, ως επισπεύδον Υπουργείο, έπειτα από αντίστοιχα έγγραφα του Υπουργείου Αγροτικής Ανάπτυξης και Τροφίμων απέστειλε επιστολές διαμαρτυρίας στην Ευρωπαϊκή Επιτροπή, Αύγουστο και Σεπτέμβριο του 2014, η οποία δεν απάντησε ποτέ επισήμως.

Αυτά είναι λόγια δικά σας κ. Υπουργέ. Τι λέτε, δηλαδή, τώρα; Με τη γραπτή σας απάντηση ρίχνετε ευθύνες αποκλειστικά… Μην γελάτε, αυτή είναι η πραγματικότητα. Σας έχω πει πάρα πολλές φορές όταν μιλάτε θα βουτάτε τη γλώσσα σας στο μυαλό.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Βλέπετε, λοιπόν, πώς προσεγγίζω έργο και τη θητεία του προηγούμενου Υπουργείου και εσείς δεν μπορείτε να καταλάβετε μερικά πράγματα; Αυτή είναι η διαφορά μας.

ΓΕΩΡΓΙΟΣ ΚΑΡΑΣΜΑΝΗΣ: Δεν ξέρετε τι λέτε.

Με τη γραπτή σας απάντηση ρίχνετε αποκλειστικά την ευθύνη στην Ευρωπαϊκή Επιτροπή, ενώ μέχρι πρότινος υπεύθυνη ήταν η προηγούμενη κυβέρνηση, η δική μας κυβέρνηση.

Και λέτε εσείς στη γραπτή σας απάντηση ότι είναι πάγια τακτική της Ευρωπαϊκής Επιτροπής να μην ζητά την εντολή του Συμβουλίου Υπουργών Εμπορίου για το κλείσιμο των συμφωνιών τρίτων χωρών. Με άλλα λόγια, δηλαδή, λέτε ότι η Ευρωπαϊκή Επιτροπή δεν εφαρμόζει πλέον δημοκρατικές διαδικασίες, αλλά ανακοινώνει τα αποτελέσματα των συμφωνιών στα κράτη μέλη ως τετελεσμένα γεγονότα, όπως ο ίδιος αναφέρετε. Αυτά τα λέτε εσείς κ. Υπουργέ.

Εάν, λοιπόν, η Συμφωνία είχε κλείσει επί των δικών μας ημερών, πώς γίνεται εσείς, δύο χρόνια μετά, τον Απρίλιο του 2016, να μιλάτε στο περιθώριο του Συμβουλίου Υπουργών Γεωργίας, για σχέδιο Συμφωνίας, το οποίο ετοιμάζεται να υπογράψει η Ε.Ε. με τη Νότια Αφρική. Το λέτε στο δελτίο τύπου, το οποίο είναι ανηρτημένο στην επίσημη ιστοσελίδα του Υπουργείου 14/4/2016 και στο Συμβούλιο του Μαΐου του 2016 να μιλάτε για Συμφωνία που ετοιμάζεται να υπογράψει η Ε.Ε. με τη Νότια Αφρική. Πάλι δικό σας δελτίο τύπου ανηρτημένο στην επίσημη ιστοσελίδα του Υπουργείου 17/5/2016.

Επίσης, στις 13 Μαΐου 2016 η ολλανδική προεδρία ενημέρωσε τα κράτη μέλη ότι η υπογραφή από πλευράς κρατών μελών της Συμφωνίας δεν μπορεί να λάβει χώρα αν όλα τα κράτη μέλη δεν συμφωνήσουν στην υιοθέτηση απόφασης του Συμβουλίου. Και πάλι λοιπόν υπήρχε χρόνος διαπραγμάτευσης. Αντί, λοιπόν, να συνεχίζετε να υπερασπίζετε τα ελληνικά συμφέροντα, καταλήξατε στις 30 Μαΐου 2016, να αποδεχθείτε αυτή την απλή δέσμευση με τα πολλά θα.

Εν πάση περιπτώσει εμείς, κ. Υπουργέ, σας καταθέσαμε μια ερώτηση και ζητάμε συγκεκριμένα έγγραφα, τα οποία δεν έχετε καταθέσει. Ζητάμε να μας καταθέσετε τα έγγραφα των ετών 2013, 2014, 2015, 2016 που αφορούν την υπόθεση της Συμφωνίας με τη Νότια Αφρική. Να τα καταθέσετε στη Βουλή, ώστε να λάβουν γνώση όλοι οι βουλευτές για το τι έχει διαμειφθεί στην εν λόγω Συμφωνία. Να καταθέσετε, επίσης , την επιστολή των δύο Γενικών Γραμματέων του Υπουργείου Αγροτικής Ανάπτυξης και Τροφίμων και του Υπουργείου Οικονομίας, που εστάλη προς την Κομισιόν για το ίδιο θέμα, την οποία επικαλεστήκατε εσείς. Ασφαλώς, υπάρχει και η επιστολή της Ευρωπαϊκής Επιτροπής, η οποία προφανώς προηγήθηκε και στην οποία υποχρεώθηκαν να απαντήσουν οι Γενικοί Γραμματείς. Θέλω να μας καταθέσετε και αυτή την επιστολή. Μην την κρύβετε. Και να καταθέσετε, για να λάμψει επιτέλους η αλήθεια στο Κοινοβούλιο, το έγγραφο αυτό που είπατε - τώρα το ανασκευάζετε με την γραπτή απάντηση- με ελληνική υπογραφή, που θα αποδεικνύει υποτίθεται τον ψευδή ισχυρισμό ότι επί της προηγούμενης κυβέρνησης υπογράφηκε η Συμφωνία.

Σε αντίθετη περίπτωση, κύριε Υπουργέ, θα θεωρηθεί ότι εσκεμμένα αποκρύπτετε από τους Έλληνες αγρότες και κτηνοτρόφους, αλλά και από το Κοινοβούλιο την αλήθεια των διαπραγματεύσεων για την Εμπορική Συμφωνία με την Αφρική. Πρέπει να λάμψει η αλήθεια, κύριε Υπουργέ. Περιμένουμε να καταθέσετε τα έγγραφα όλα. Γιατί το αποφεύγετε; Τι φοβόσαστε; Ιδού η Ρόδος ιδού και το πήδημα, τα έχετε στο φάκελό σας, καταθέστε τα τώρα, διαφορετικά καταθέστε τα στις θυρίδες μας επισήμως.

Στο σημείο αυτό γίνεται η β’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοπεφτάτου Αφροδίτη, Τζάκρη Θεοδώρα, Καματερός Ηλίας, Καραγιάννης Γιάννης, Καρακώστα Εύη, Λιβανίου Ζωή, Καφαντάρη Χαρά, Γεωργοπούλου- Σαλτάρη Ευσταθία, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Δρίτσας Θοδωρής, Σέλτσας Κωνσταντίνος, Σιμορέλης Χρήστος, Ακριώτης Γιώργος, Κωνσταντινέας Πέτρος, Κατσαβριά Χρυσούλα, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Μπουκώρος Χρήστος, Βλάχος Γεώργιος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Κουκοδήμος Κωνσταντίνος, Ζαρούλια Ελένη, Παναγιώταρος Ηλίας, Χατζησάββας Χρήστος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Μανωλάκου Διαμάντω, Μωραΐτης Νικόλαος, Ιλχάν Αχμέτ, Καμμένος Δημήτριος, Λαζαρίδης Γεώργιος, Μεγαλομύστακας Αναστάσιος και Θεοχάρης (Χάρης) Θεοχάρης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Καρακώστα.

ΕΥΗ ΚΑΡΑΚΩΣΤΑ: Πρέπει να γνωρίζουμε τους συσχετισμούς που έχουμε γενικά στην παγκόσμια σύνθεση των κρατών, της Ευρώπης, του κόσμου κ.λπ., έτσι ώστε να μπορούμε να διεκδικούμε αυτά που δικαιούμαστε με μεγάλη δύναμη και ισχυρή φωνή.

Και πρέπει να το κάνουμε. Ανεξάρτητα, δηλαδή, απ΄το αν είμαστε μια μικρή χώρα, αυτό που πραγματικά έχουμε καλό, θα πρέπει να το διεκδικούμε, να το προωθούμε και πολλές φορές χρειάζεται να βάζουμε και βέτο. Για να έχουμε αυτή την άνεση όμως πρέπει προηγουμένως εμείς ως χώρα να είμαστε ειλικρινείς, να είμαστε παραγωγικοί σε σωστή βάση για να έχουμε προϊόν να διαθέσουμε.

Διότι αν εγώ κάνω τον συνήγορο του διαβόλου σήμερα και πω με δεδομένα τα στοιχεία που ακούστηκαν ότι στον κόσμο έχουμε αυτή τη στιγμή μια ζήτηση -που δεν είναι και εντελώς γνωστή η φέτα- 500 κιλά και μας ζητήσουν αύριο 500 κιλά και εμείς δεν τα δώσουμε, γιατί όχι, δεν πρέπει να παράγει φέτα μια άλλη χώρα, με δεδομένες βέβαια τις προδιαγραφές κ.λπ.; Άρα, λοιπόν, πρέπει να γυρίσουμε τη λογική μας ανάποδα και να πούμε, εμείς θέλουμε να κρατήσουμε τη φέτα ως ελληνικό προϊόν όχι μόνο γιατί είναι το τυρί. Εγώ κατά τη γνώμη μου θεωρώ ότι όταν βγαίνει ένα προϊόν από μια χώρα είναι και μια διαφήμιση για όλα τα επίπεδα της χώρας και για τον τουρισμό και για τη σχέση της την ιστορική με το θέμα και να ανατρέχουμε στην ιστορία, στον τρόπο της ανάπτυξης της αγροτικής οικονομίας αλλά και της ιστορίας μας γενικά.

Γιατί δεν είναι μόνο, η μια πλευρά όταν πηγαίνουμε σε μια αγορά, είναι πολλές πλευρές. Και μόνο που διαβάζεις στο σουπερμάρκετ της Νέας Υόρκης, «ελληνικό λάδι» και έχει και την ετικέτα του ελληνικού, θυμάται ο άλλος, ότι υπάρχει και μια χώρα που λέγεται Ελλάδα, που δεν είχε διαβάσει ιστορία, αλλά που πήγε να μάθει πού είναι η Ελλάδα.

Άρα λοιπόν, αυτό το πολλαπλό στοιχείο, το οποίο πρέπει να έχουμε στο μυαλό μας και για αυτό θα διεκδικούμε να γράφει κάπου τη λέξη «Ελλάδα». Αλλά πρέπει να είμαστε και σωστοί. Δηλαδή, πρέπει αυτή τη στιγμή, με βάση τους νόμους που έχουμε και που είναι θετικοί νόμοι και για τη χρήση του δάσους και για το που θα βάζουμε στάβλους, που περνάμε και βάζουμε εξαιρέσεις κ.λπ.. Και πώς, π.χ. θα πρέπει να γίνεται αυτή η παραγωγή, ειδικά στους ορεινούς όγκους, που παλαιότερα, είχαμε πολλά γιδοπρόβατα σε περιοχές όπου δεν έφτανε δρόμος και όμως το προϊόν έφευγε. Και σήμερα, που ο δρόμος φτάνει και στο τελευταίο ορεινό χωριό, δεν έχουμε κτηνοτροφία. Εδώ, βάζουμε εμπόδια σε καλυτέρευση συνθηκών. Άρα εδώ, δεν είναι μόνο οι συνθήκες που έχουν δημιουργηθεί στους αγρότες. Είναι η νοοτροπία του αγρότη, που δημιουργήθηκε όλα αυτά τα χρόνια, της απαξίωσης του.

Δηλαδή, όταν λες σε ένα νέο, να πάει να γίνει αγρότης, σε κοιτά με λοξό μάτι. Προτιμά να πάει στο σουπερμάρκετ με 400 ευρώ και να δουλεύει σε ορθοστασία, από το πρωί μέχρι το βράδυ, παρά να πάει να κάνει ένα στάβλο δικό του, σύγχρονο. Έχει σπουδάσει γι' αυτό, έχουμε παραδείγματα τέτοια. Έχουμε παραδείγματα παιδιών που έχουν τελειώσει ΤΕΙ Ζωικής Παραγωγής και δεν γυρνούν στο χωριό τους να κάνουν έναν σύγχρονο στάβλο, αλλά προτιμούν να πάνε σε ένα μαγαζί και να δουλέψουν υπάλληλοι. Άρα λοιπόν εδώ, τίθεται ζήτημα νοοτροπίας.

Πώς θα γυρίσει ο νέος επιστήμονας στην επαρχία, να κάνει σύγχρονη κτηνοτροφία; Αυτό είναι που εμείς πρέπει να προσέξουμε. Πρέπει να δούμε εάν πραγματικά χρειάζονται ενισχύσεις σε αυτήν τη διαδικασία, αλλά πρέπει να δούμε και το πώς θα δοθούν αυτές οι ενισχύσεις. Γιατί εάν τις δώσουμε όπως πριν, πάρε τόσα το κεφάλι, χωρίς να ελέγχουμε το πώς θα χρησιμοποιήσει σωστά αυτό το ποσόν που του δίνουμε, πάλι δεν θα έχουμε κτηνοτροφία. Και αυτό αποδεικνύεται από τα ποσά που είπε προηγουμένως ο συνάδελφος, από το 2000 μέχρι σήμερα, πως μειωνόταν η παραγωγή, ενώ αυξάνονταν οι επιδοτήσεις. Για να δούμε γιατί συνέβαινε αυτό το γεγονός;

Εάν λοιπόν όλα αυτά δεν το ελέγξουμε, για να μην είμαστε εκτεθειμένοι προς αυτούς που μας δίνουν τις επιδοτήσεις, στο πώς διαμορφώνεται αυτό, το πώς ελέγχεται. Το αν εμείς χρησιμοποιούμε την επιδότηση ως ψηφοθηρικό προϊόν, ή παραγωγικό προϊόν, έχει πολύ μεγάλη σημασία.

Εάν λοιπόν, δεν πούμε τις «αλήθειες μας» εδώ μέσα, νομίζω ότι δεν θα κάνουμε ποτέ αγροτική παραγωγή και αυτό, κύριε Υπουργέ, πρέπει να το λάβετε, κατά τη γνώμη μου, σοβαρά υπόψη σας, έτσι ώστε μέσα στον επόμενο χρόνο να διαμορφώσουμε νέες συνθήκες, νέα νοοτροπία και να γυρίσει η νέα γενιά, η μορφωμένη γενιά, στην επαρχία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, η Κυβέρνησή σας υπέγραψε το τρίτο μνημόνιο, γιατί η χώρα έχει ανάγκες χρηματοδότησης, γιατί θα χρεοκοπούσε η χώρα, γιατί θα βρισκόμασταν εκτός ευρωζώνης και ούτω καθεξής. Γιατί έπρεπε να υπογράψει αυτές τις Συμφωνίες για τη φέτα και για τις ελιές; Γιατί ενοχλείστε κύριε Υπουργέ; Τι σας επέβαλε λοιπόν, να υπογράψετε Συμφωνίες, οι οποίες αποδείχτηκε και από τη σημερινή συζήτηση, ότι σε καμία των περιπτώσεων, δεν είχαν ολοκληρωθεί και σας το απέδειξε και η κυρία Αραμπατζή και ο κύριος Κασαπίδης και ο κύριος Καρασμάνης. Οι ημερομηνίες είναι αμείλικτες και είναι αψευδείς μάρτυρες. Άλλωστε, κύριε Υπουργέ, ως νέος Βουλευτής, θα ήθελα να εκφράσω την έντονη διαμαρτυρία μου, για το γεγονός ότι 43 Βουλευτές της Ν.Δ., από τις 25 Ιουλίου, έχουμε καταθέσει Ερώτηση με κατάθεση εγγράφων και εσείς δώσατε μια απάντηση, απόσπασμα της οποίας, σας διάβασε προηγουμένως ο κ. Καρασμάνης, που αποδεικνύει την αντιφατικότητα σας. Ενώ στην απάντησή σας προς τους Βουλευτές της Ν.Δ. είπατε ότι η προηγούμενη Κυβέρνηση και τις αντιρρήσεις της εξέφρασε με έντονο τρόπο, έρχεστε σήμερα εδώ, δήθεν να ενημερώσετε το Σώμα της Επιτροπής και λέτε ότι «τα βρήκα όλα έτοιμα και φταίει η προηγούμενη Κυβέρνηση».

Εάν είναι να συζητάμε για ένα εθνικό προϊόν, όπως είναι η φέτα ή όπως είναι οι ελιές Καλαμάτας και να προσπαθούμε να το διαχειριστούμε και αυτό επικοινωνιακά, όπως κάνει για το καθετί η Κυβέρνησή σας, δεν προσφέρουμε κανένα εθνικό έργο, κύριε Υπουργέ. Και αυτά, είναι προϊόντα εθνικής σημασίας.

Με λύπη ακούω από συναδέλφους, σε αυτή την αίθουσα, να λένε ότι έτσι και αλλιώς σαράντα χιλιάδες τόνοι φέτας μας περισσεύουν, μπορούμε να προσανατολιστούμε στην ευρωπαϊκή αγορά. Οι μεταποιητικές επιχειρήσεις στην Ελλάδα, που ζουν με εξαγωγές στην Αυστραλία, με εξαγωγές στις Ηνωμένες Πολιτείες ή σε τρίτες χώρες, δεν μας ενδιαφέρουν, ας ψάξουν να βρουν καινούργιες αγορές, έτσι;

Αυτό λέει αυτή η θέση. Μην, ενοχλείστε κύριοι συνάδελφοι. Η αντιπολίτευση που ασκήσατε είναι μνημείο. Και λαϊκισμού και επιθετικότητας. Καθήστε λίγο να τα ακούσετε. Μπορεί να σας φανούν χρήσιμα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας παρακαλώ πολύ να χαμηλώσουν οι τόνοι. Συνεχίστε στο θέμα.

ΧΡΗΣΤΟΣ ΜΠΟΥΚΩΡΟΣ: Μα με διακόπτουν συνεχώς. Δεν βλέπετε, κυρία Πρόεδρε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ συνεχίστε στο θέμα.

ΧΡΗΣΤΟΣ ΜΠΟΥΚΩΡΟΣ: Γιατί, κυρία Πρόεδρε, έχω ξεφύγει από το θέμα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ όμως να λείπουν οι χαρακτηρισμοί. Γενικότερα, για αυτό θα κάνω μια τοποθέτηση στο τέλος, όταν ολοκληρωθεί η συζήτηση.

ΧΡΗΣΤΟΣ ΜΠΟΥΚΩΡΟΣ: Κανένας χαρακτηρισμός. Ακούστε, κυρία Πρόεδρε. Ούτε τους τόνους ανεβάζουμε, αλλά δεν είμαστε διατεθειμένοι να δεχτούμε μια διαστρέβλωση της πραγματικότητας, ότι για όλα τα κακά, τα στραβά καρβέλια, για να χρησιμοποιήσω μια λαϊκή έκφραση, φταίνε οι προηγούμενοι και εμείς δεν ευθυνόμαστε σε τίποτα.

Κύριε Υπουργέ, είμαι υποχρεωμένος να σας θυμίσω, ότι η προηγούμενη Κυβέρνηση στην οποία επιχειρείτε να «φορτώσετε» τα πάντα, κυβέρνησε δυόμισι χρόνια και η δική σας κυβέρνηση, τον επόμενο χρόνο, συμπληρώνει δύο χρόνια. Να μην το ξεχνάμε. Αυτή την τάξη μεγέθους, να μην την ξεχνάμε. Να μην μας διαφεύγει. Άρα, οι δικαιολογίες ότι φταίνε οι προηγούμενοι, δεν ισχύουν.

Εκείνο που θέλω να σας πω εγώ είναι ότι, κατά την άποψή μου και είναι λίγο αιρετική αυτή η άποψη, η μεγάλη εικόνα, είναι ο τρόπος παραγωγής αυτών των προϊόντων με γεωγραφική ένδειξη.

Δηλαδή, τι κάνει σήμερα η ελληνική πολιτεία για να διευκολύνει αυτή την παραγωγή και την εξαγωγή αυτών των προϊόντων; Δεύτερο μέρος και παράλληλο πλαίσιο, είναι οι όποιες Διεθνείς Συμφωνίες. Όταν εμείς, κύριε Υπουργέ, σήμερα, με τις δικές σας πολιτικές, έχουμε τινάξει το κόστος παραγωγής με την υπερφορολόγηση, με την αύξηση των ασφαλιστικών εισφορών, με την εκτίναξη του Φ.Π.Α..

Θα σας πω, κύριε Υπουργέ, ένα παράδειγμα με τα capital controls που έφερε η κυβέρνηση σας, μια απλή βιομηχανία από την ελληνική ύπαιθρο που παράγει φέτα, στέλνει το φορτηγό στη Γερμανία ή στη Σουηδία γεμάτο και λόγω της μείωσης των εισαγωγών, γυρίζει άδειο και αυτό το δρομολόγιο κοστίζει 5.000 και 6.000 ευρώ, ξέρετε πόσο εκτινάσσει το κόστος του προϊόντος, αυτό και μόνο;

Οι γενικότερες πολιτικές λοιπόν, που έχουν να κάνουν με την παραγωγή, είναι αυτές που δυσκολεύουν τη ζωή των παραγωγών μας και των μεταποιητών μας. Και βεβαίως, οι Διεθνείς Συμφωνίες, είναι μια πολύ σημαντική παράμετρος.

Όμως, κύριε Υπουργέ, ξεχάσαμε ότι στην Ε.Ε. υπάρχει και το δικαίωμα της αρνησικυρίας, το δικαίωμα του βέτο, εάν τόσο πολύ σας είχαν ενοχλήσει αυτές οι Συμφωνίες; Βλέπω όμως ότι τις έχετε υιοθετήσει πλήρως, θα τις υπογράψετε και στοιχηματίζω ότι στο Εθνικό Κοινοβούλιο θα τις ψηφίσετε κιόλας, περήφανα, γιατί το μόνο που σας ενδιαφέρει είναι να βρίσκεστε στην εξουσία και τίποτε άλλο. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

 ΓΕΩΡΓΙΟΣ ΛΑΖΑΡΙΔΗΣ: Σας ευχαριστώ, κυρία Πρόεδρε.

 Είναι πραγματικά να εκπλήσσεται κανείς! Εγώ θα περίμενα ότι τουλάχιστον αυτά τα θέματα που ήρθαμε εδώ για να συζητήσουμε, να μας ενημερώσει ο κ. Υπουργός, θα μας ένωναν, όχι στο να μην υπάρχει αντιπαράθεση, η αντιπαράθεση ίσα-ίσα είναι και το «λίπασμα» για τη δημοκρατία, αλλά όταν γίνεται γόνιμη αντιπαράθεση οδηγεί προς τη θετική κατεύθυνση.

 Αντιθέτως, άκουσα φωνές και στην ουσία ήταν φωνές ενοχής, προκειμένου να κρύψουν τις ευθύνες τους. Άκουσα από τους συναδέλφους για στραβά καρβέλια, άκουσα από άλλους ότι συμπλήρωσε αυτή η κυβέρνηση δύο χρόνια. Ναι, συμπλήρωσε δύο χρόνια, αλλά φτάνουν δύο χρόνια για να αντιμετωπιστεί η αποδόμηση που έγινε στη γεωργία - σε όλη την οικονομία, αλλά κυρίως στη γεωργία - 35 χρόνια; Από το 1980 μέχρι το 2014 που ξεπέζεψαν αυτά τα δύο κόμματα, που παρέδωσαν την εξουσία, αποδομούσαν τη γεωργία. Στο 3% παρέδωσαν τη γεωργία. Για άλλη μια φορά το λέω, το 1980 η γεωργία ήταν στο 22% με 23% και την παρέδωσαν το 2014 στο 3%. Αυτή η κυβέρνηση φταίει; Για όνομα του θεού! Κάποια στιγμή πρέπει να μάθουν να αντιμετωπίζουν τις ευθύνες τους.

Το 2014, που η χώρα μας είχε την Προεδρία της Ε.Ε., παρίστανται στις διαπραγματεύσεις Καναδά - Ε.Ε. για τα προϊόντα Π.Ο.Π. Δε φρόντισε καθόλου να υπερασπιστεί τα προϊόντα εκείνα, αλλά προσέξτε τι έκανε: Πρόλαβε και πήγε και δήλωσε ότι «εμείς θα στείλουμε Έλληνες στρατιώτες στη Συρία». Πρόλαβε και πήρε θέση και είπε ότι «συμμετέχουμε κι εμείς στο εμπάργκο απέναντι στη Ρωσία». Αυτά έγιναν από την κυβέρνηση Σαμαρά - Βενιζέλου. Αυτή ήταν η πολιτική τους κι έρχονται τώρα και «κουνούν το δάχτυλο»; Αντιθέτως, τους δίνεται η ευκαιρία να προσπαθήσουμε, να καταφέρουμε να σώσουμε τη χώρα, «να βγάλουμε το κάρο από τη λάσπη» όπως λέμε, γιατί το κάρο στη λάσπη αυτή το έβαλαν.

Είπε προηγουμένως κάποιος συνάδελφος ότι εγκαταλείφθηκε το 30% των εκτάσεων, όσον αφορά τα βοσκοτόπια. Πράγματι, εγώ θα σας πω ότι μόνο στη Θράκη πάνω από 1 εκατ. στρέμματα βοσκοτόπια εγκαταλείφθηκαν. Αυτά εγκαταλείφθηκαν εξαιτίας αυτής της κυβέρνησης; Εξαιτίας των δικών τους κυβερνήσεων εγκαταλείφθηκαν!

Είπαμε, προηγουμένως, ότι ενώ η ζήτηση για τη φέτα φτάνει τους 500.000 τόνους, η οποία είναι η ναυαρχίδα των κτηνοτροφικών προϊόντων μας, η δική μας παραγωγή είναι στις 120.000 με 130.000 τόνους. Γιατί είναι τόση; Γιατί ακριβώς εγκαταλείφθηκε η κτηνοτροφία χάρη στις άστοχες αγροτικές πολιτικές τους.

Εγώ για άλλη μια φορά λέω ότι πρέπει κάποια στιγμή να συνειδητοποιήσει ο καθένας τι ευθύνες έχει και να καθίσουμε να καταθέσουμε προτάσεις. Δε γίνεται διαφορετικά. Αυτό το οφείλουμε όλοι μας στους αγρότες.

Εγώ είμαι καινούργιος Βουλευτής, δεν είχα καμία σχέση με όλα αυτά. Για πρώτη φορά εκλέγομαι και πραγματικά θλίβομαι απ’ όλη αυτή την κατάσταση. Εξοργίζομαι και θλίβομαι! Περίμενα, δηλαδή, μια ειλικρινή αντιμετώπιση.

Εν πάση περιπτώσει, άκουσα και θετικές προτάσεις για το θέμα αυτό. Ψηφίσαμε το νομοσχέδιο για τους συνεταιρισμούς κ.λπ.. Πράγματι, πρέπει οι υγιείς συνεταιρισμοί να φροντιστούν από την Κυβέρνηση, να μπορέσουν να τραβήξουν μπροστά, γιατί μόνο μ’ αυτόν τον τρόπο θα μπορέσουμε να κατεβάσουμε τα κόστη, να ανεβάσουμε και την ποιότητα στην παραγωγή και, όπως είπα προηγουμένως, για τη φέτα.

Που οφείλεται αυτή η μοναδικότητα στην ελληνική φέτα; Πρώτον, στη μεγάλη ποικιλία που έχει η ελληνική φύση όταν πάνε να βοσκίσουν τα ζώα και δεύτερον - και εδώ χρειάζεται πολύ μεγάλη προσοχή - στις ελληνικές φυλές. Δηλαδή, να φροντίσουμε να κατευθύνουμε σωστά τους κτηνοτρόφους, γιατί μπαίνουν στον πειρασμό επειδή έρχονται απ’ έξω ράτσες οι οποίες έχουν μεγαλύτερη παραγωγή. Να τους φροντίσουμε, να μην εγκαταλείψουν τις ελληνικές ράτσες, παρά το γεγονός ότι σαν ποσότητα, σαν παραγωγή δεν είναι κοντά στις ξένες, αυτές έχουν μεγαλύτερη παραγωγή, οι ελληνικές έχουν όμως τη μοναδικότητα για την παραγωγή της φέτας. Εδώ θα κλείσω για να μη ταλαιπωρώ άλλο τους συναδέλφους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Μια μικρή παρέμβαση, δεν είχα σκοπό να μιλήσω, αλλά με αυτά που άκουσα θέλω να πω κι εγώ δύο πράγματα. Χαίρομαι που μιλάω μετά τον κ. Λαζαρίδη, νομίζω ότι φέρατε τη συζήτηση στο σωστό σημείο.

Θα ήταν πραγματικά πολύ χρήσιμο και εποικοδομητικό να κάναμε μια συζήτηση για την αγροτική παραγωγή, κ. Κασαπίδη, για την ΚΑΠ, για το πρόγραμμα αγροτικής ανάπτυξης, για την παραγωγική διαδικασία αυτή καθαυτή, την αδειοδότηση των σταβλικών εγκαταστάσεων, τη φορολογία των αγροτών, αλλά είναι περίεργο να παρουσιάζεσθε εσείς ως «θυμητές» της αγροτικής παραγωγής, εσείς που αποδιοργανώσατε παντελώς την αγροτική παραγωγή, υποστελεχώσατε τις υπηρεσίες, πουλήσατε την Αγροτική Τράπεζα σ’ ένα σαββατοκύριακο, πουλήσατε τη «ΔΩΔΩΝΗ», διαλύσατε τους συνεταιρισμούς, δύο προγράμματα αγροτικής ανάπτυξης με την έξυπνη δαπάνη του καινούργιου τρακτέρ. Είναι δυνατόν να μιλάτε εσείς; Βεβαίως, να κάνουμε μια συζήτηση και να πάρουμε τις ευθύνες. Αλλά να μιλάτε εσείς;

ΜΙΧΑΗΛ ΤΖΕΛΕΠΗΣ: Ισοπεδώσατε τα πάντα. Θα δούμε τα αποτελέσματα σε λίγο. Τοποθετηθείτε επί του θέματος.

ΠΑΝΑΓΙΩΤΑ ΒΡΑΝΤΖΑ: Επί του θέματος, θα το δούμε σε αυτά που ακούστηκαν εδώ μέσα. Γιατί υπάρχει ένα όριο. Και στην ανοχή μας υπάρχει ένα όριο.

Δύο, λοιπόν, προγράμματα αγροτικής ανάπτυξης, 14 χρόνια με την έξυπνη δαπάνη του καινούργιου τρακτέρ. Ποια συμφέροντα εξυπηρετείτε; Να μας πείτε. Είναι δυνατόν; Διαλύσατε πραγματικά την παραγωγική διαδικασία αυτή καθαυτή. Εάν, λοιπόν, δεν μπορούμε να τα ανεχόμαστε όλα.

ΒΟΥΛΕΥΤΗΣ ΕΚΤΟΣ ΜΙΚΡΟΦΩΝΟΥ: Το σχέδιό σας πείτε μας.

ΠΑΝΑΓΙΩΤΑ ΒΡΑΝΤΖΑ: Το σχέδιό μας θα σας το ανακοινώσει ο Υπουργός.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Η αγροτική ανάπτυξη βλέπω έχει πολύ ζωηρό ενδιαφέρον από όλους. Το λόγο έχει ο Υπουργός κ. Απόστολου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Θέλω, καταρχήν, να ζητήσω συγνώμη, αλλά δεν ήταν πρόθεσή μου και το ξέρετε ότι θέλω να συζητάμε διακομματικά, γιατί τα προβλήματα είναι πάρα πολλά. Σκεφτόμουν και σκέφτομαι, τόσο καιρό έχουμε το μεγάλο πρόβλημα της λειτουργίας του συνεργατισμού. Πάνω από 3 δις € απαιτητά, πάνω από 500 εκατ. € και κάθομαι και σκέφτομαι πώς θα έρθουμε σε μια διακομματική συνάντηση να αντιμετωπίσουμε τα προβλήματα. Με τέτοιο κλίμα υπάρχει περίπτωση να αντιμετωπίσουμε προβλήματα;

Φέραμε ένα νόμο πλαίσιο για τους συνεταιρισμούς, όπου δώσαμε ιδιαίτερη βαρύτητα στις ομάδες παραγωγών, διότι μας δίνει τη δυνατότητα η Ευρωπαϊκή Επιτροπή να καλύπτουμε τουλάχιστον για πέντε χρόνια τα έξοδα λειτουργίας.

Φέραμε το νομοσχέδιο για τις βοσκήσιμες γαίες, όπου το ξέρετε ότι το πρόβλημα της κτηνοτροφίας σήμερα είναι το κόστος ζωοτροφών. Αυτό είναι το κυρίαρχο πρόβλημα, όταν το 15% του κόστους παραγωγής είναι οι ζωοτροφές κι εμείς προσπαθούμε να εκμεταλλευθούμε τις βοσκήσιμες γαίες και γιατί συνδέονται μ’ αυτή την ποιοτική υπόσταση κ.λπ., βγήκατε στα κάγκελα. Δηλαδή είναι τρομερό! Τι άλλο να κάνουμε;

Φέραμε ρυθμίσεις όσον αφορά τις συνδεδεμένες ενισχύσεις βάζοντας ένα στόχο, να ανατρέψουμε τη στριφνή κατάσταση της αγροτικής παραγωγής που είναι 70% φυτική και 30% ζωική, αντίθετα με τις ανάγκες και τις δυνατότητες που έχει η χώρα. Βάλαμε συνδεδεμένες ενισχύσεις για τις ζωοτροφές: Τριφύλλι, μηδική. Διπλασιάσαμε τις συνδεδεμένες ενισχύσεις κατά κεφαλή και στα αιγοπρόβατα και σχεδόν υπάρχει και στα βοοειδή. Δεν είναι αυτά προς την κατεύθυνση στήριξης της κτηνοτροφίας; Και, βεβαίως, οπωσδήποτε αυτά πρέπει να ταυτιστούν και με την ποιοτική τους υπόσταση ……….

Πρέπει πραγματικά να ξεκαθαρίσουμε τα πράγματα. Ποτέ δεν είπα εγώ ότι θα βάλω βέτο, θα ασκήσω βέτο.

Πάρτε όλες μου τις ομιλίες, οι οποίες είναι πάρα πολλές και όταν εγώ εννοώ παρετάθη, δεν εννοώ έστειλα μια επιστολή και βγήκα και έφυγα. Εννοώ εκεί, συζητήσεις, να επιμένεις, να διεκδικείς και, κύριε Καρασμάνη, δεν σας φώναξε κανένας ποτέ εσάς να τοποθετηθείτε όσον αφορά την προστασία των γεωγραφικών ενδείξεων. Γιατί; Γιατί όντως το συμβούλιο γενικών υποθέσεων ποτέ δεν λογάριαζε το συμβούλιο Υπουργών Γεωργίας και ήταν ένα θέμα αυτό και είχε μπει από τη δική μας πλευρά και επιμέναμε και όταν εμείς λέγαμε διαρκώς ότι δεν το αντέχει η ελληνική κοινωνία, δεν μπορεί να περάσει από το Ελληνικό Κοινοβούλιο, αντιλαμβάνεσθε ότι έχεις απέναντι 28 και είσαι μόνος σου, σε μια κατάσταση όπου η χώρα μας έχει ένα σωρό άλλα προβλήματα. Και όμως, καταφέραμε εκεί να γίνουμε συνομιλητές στο ίδιο επίπεδο…

ΓΕΩΡΓΙΟΣ ΚΑΡΑΣΜΑΝΗΣ: Θέλετε να κάνουμε έναν διάλογο, για να αντιληφθούν οι συνάδελφοι και ο κόσμος που μας ακούει, για να δείτε ότι πέρασαν οι συμφωνίες…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μη διακόπτετε τον Υπουργό, σας παρακαλώ, μιλήσατε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Συνομιλητές στο ίδιο επίπεδο σημαίνει ότι είχαμε 7-8 συναντήσεις με τον Χόγκαν, με τη Μάλστρομ. Η Μάλστρομ ήταν αυτή, η οποία είναι ξεκάθαρο ότι το είπε στην αρμόδια επιτροπή εμπορίου ότι το 2014 τον Οκτώβριο στον Καναδά, ο Σαμαράς, ο Μπαρόζο και ο Πρωθυπουργός του Καναδά έκλεισαν αυτή τη συμφωνία. Μη συζητάτε. Αυτό το είπε η ίδια και υπάρχει στα πρακτικά της επιτροπής.

ΓΕΩΡΓΙΟΣ ΚΑΡΑΣΜΑΝΗΣ: Τον Οκτώβριο του 2013 ήταν αυτό. Δεν γνωρίζετε τις ημερομηνίες.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Άρα, λοιπόν, όταν εμείς βάζουμε ως στόχο στη συμφωνία για τη Νότια Αφρική που έρχεται πιο μπροστά, να πάρουμε όσο γίνεται κάτι περισσότερο και να το χρησιμοποιήσουμε αυτό ως βάση στην επόμενη συμφωνία με τον Καναδά, γιατί αυτή ήταν η συμφωνία που κυρίως είχαμε μεγάλο πρόβλημα. Το κατοχυρώσαμε. Ήταν άσχημο; Δηλαδή, αυτή η χώρα δεν έχει δυνατότητες να συστρατευτούμε όλοι μαζί, να διεκδικήσουμε αυτό που οι ίδιοι δεσμεύτηκαν και δεσμεύτηκε μάλιστα, ειδικά με τον Καναδά και ο Γερμανός αντικαγκελάριος με τον αντίστοιχο υπουργό εξωτερικών του Καναδά - υπάρχουν αυτά όλα, δηλώσεις- να το διεκδικήσουν και να το καταφέρουμε κατά τη διάρκεια της μεταβατικής περιόδου; Αυτό είναι μειοδοσία;

Σας παρακαλώ να συνέλθουμε. Έχουμε ιδιαίτερα έναν αγροτικό χώρο, ο οποίος έχει τεράστιες δυνατότητες και πρέπει οπωσδήποτε να τον στηρίξουμε. Όμως, με τέτοιες συνθήκες δεν υπάρχει περίπτωση.

Έρχομαι στο θέμα που αφορά το γιαούρτι. Να σας πω κάτι. Γιαούρτι στην Ελλάδα μόνο με φρέσκο γάλα φτιάχνουμε. Υπάρχει νομοθεσία ρητή. Είναι ξεκάθαρο αυτό. Μόνο με φρέσκο γάλα, αιγοπρόβειο στην προκειμένη περίπτωση. Και όσον αφορά το τι έχουμε πετύχει εμείς, φωνάζοντας εδώ και καιρό ότι πρέπει οπωσδήποτε στη συσκευασία, στην τυποποίηση να αναφέρεται η χώρα προέλευσης του γάλακτος, του κρέατος και τα λοιπά, στις 22.12.2016 ολοκληρώνεται η διαδικασία και μας εγκρίνει η Ευρωπαϊκή Επιτροπή αυτή τη δυνατότητα, όπου αυτό που λέγαμε στους βιομηχάνους και σε όλους ότι έστω προαιρετικά κάντε το και δεν το κάνανε, θα το επιβάλλουμε με νόμο τώρα. Δηλαδή, αυτό δεν είναι θετικό; Δεν είναι ιδιαίτερα προστασία στους κτηνοτρόφους το να αναφέρεται η χώρα προέλευσης του γάλακτος πάνω στο προϊόν;

Άρα, τι θέλω να πω με αυτό το πράγμα; Δεν λέω ότι δεν υπάρχουν προβλήματα. Υπάρχουν προβλήματα, αλλά δεν μπορεί, κύριε Κασαπίδη, όταν έρχεται ο κ. Μηταράκης, για παράδειγμα, στην αντίστοιχη επιτροπή –θυμάστε, ήμασταν Βουλευτές- όπου λέει ο ίδιος πάρα πολύ απλά για τη συμφωνία με τον Καναδά –ακούστε τι ειπώθηκε- «θα υπάρχει σαφής επισήμανση στα προϊόντα αυτά ότι έχουν παραχθεί στον Καναδά, δηλαδή “Made in Canada Feta”, ευδιάκριτη και ευανάγνωστη αναγραφή της φράσης που σας είπα, ενώ όλοι οι νέοι παραγωγοί καναδικού λευκού τυριού, θα πρέπει επιπροσθέτως να αναγράφουν “Feta style”, “Feta imitation”». Δηλαδή, αποδεχόταν η συγκεκριμένη συμφωνία τη χρήση του όρου «φέτα» στο διηνεκές. Ο κ. Μηταράκης δεν ήταν υπουργός της κυβέρνησης σας; Αυτό δεν το καταλαβαίνω.

Αυτό ήταν τότε και ερχόμαστε εμείς λοιπόν και λέμε «όχι, στην μεταβατική περίοδο θα διορθωθεί» και έρχεστε και ζητάτε εξηγήσεις, επειδή υπήρξε αυτό το πράγμα; Από τη δική σας πλευρά, λοιπόν, ήταν.

Και έρχομαι τώρα στο θέμα της στήριξης της αιγοπροβατοτροφίας. Υπάρχει τώρα τελευταία ένας ξεσηκωμός, ο οποίος αφορά την εξισωτική αποζημίωση. Αποφασίσαμε να εξαντλήσουμε το ανώτατο όριο που μας δίνει τη δυνατότητα το πρόγραμμα αγροτικής ανάπτυξης. Μιλάνε για ένα νέο πρόγραμμα, όπου λοιπόν το ανώτατο όριο που μας δίνει είναι να δώσουμε 244 εκατ. ευρώ για την εξισωτική αποζημίωση. Μάλιστα, για να μπορέσουμε να ενισχύσουμε ιδιαίτερα τους κτηνοτρόφους, βάλαμε στις ορεινές περιοχές όλη την παραπάνω αύξηση, κυρίως γιατί στις ορεινές περιοχές είναι κατά μεγάλη πλειοψηφία οι κτηνοτρόφοι των αυτοί που ζουν και βιώνουν. Την εξισωτική αποζημίωση δεν την αποφασίσαμε εμείς. Είναι απόφαση της Ε.Ε.. Το να θέλουμε, όμως να την πάρουν όσο γίνεται και περισσότεροι, αυτοί, οι οποίοι έχουν σχέση με την αγροτική δραστηριότητα στις ορεινές, μειονεκτικές περιοχές, δεν είναι σημαντικό, διότι μέσα σε ένα χώρο στην κρίση που βιώνουμε, η έλλειψη ρευστότητας είναι ένα θέμα που πρέπει και αυτό να το αντιμετωπίσουμε; Δηλαδή, είναι άσχημο ότι τα επιπλέον χρήματα αυτά θα πάνε σε αυτές τις περιοχές και θα δοθούν στον αγρότη, ο οποίος έχει ένα μικρό κτήμα, στον άλλον, ο οποίος βεβαίως ασχολείται με την αγροτική δραστηριότητα; Γιατί;

Λέτε, γιατί δεν το κάναμε. Για τον απλούστατο λόγο ότι κυριάρχησε η σκέψη ότι πρέπει να μην δίνουμε κάθε ποσό όλο μια φορά, για να έχουμε τη δυνατότητα βεβαίως η ρευστότητα να υπηρετείται μέσα από αυτή τη διαδικασία. Άρα, λοιπόν, δεν μπορούμε να ανάγουμε ένα θέμα, όπως άκουσα τον συνάδελφό από το Κ.Κ.Ε. που μίλησε για καταστροφή. Το μεγάλο πρόβλημα είναι πώς θα τους στηρίξουμε και εμείς το βλέπετε ότι μέσα σε ένα-ενάμιση χρόνο τι προσπάθειες έχουμε κάνει. Ζητάω συναίνεση ιδιαίτερα στα αγροτικά ζητήματα που έχουν τεράστια προβλήματα. Όλα αυτά τα ζητήματα είναι πάρα πολύ σοβαρά.

Ολοκληρώνω, λοιπόν, λέγοντάς σας ότι αυτή η συμφωνία και γενικά οι συμφωνίες, οι κυρώσεις των συμφωνιών, έχουν ορισμένες διαδικασίες. Δηλαδή, να πάω εγώ στην Ευρωπαϊκή Επιτροπή, που είμαι ένας και να πω «φέρτε αυτό το θέμα και να το ψηφίσουμε», δεν γίνεται. Δεν μπορεί να γίνει αυτό, διότι δεν είναι αυτή η διαδικασία. Άλλο το να εκφράσουν γνώμη και αυτό αντιλαμβάνεσθε ότι κάθε φορά που συζητά το Συμβούλιο Υπουργών, ξέρετε ποιο είναι το άγχος το δικό μας; Είναι, άραγε πόσοι υπουργοί θα πουν «έχει δίκιο». Αυτό είναι το άγχος. Αντιλαμβάνεστε, λοιπόν, πόσο σοβαρό είναι όταν ιδιαίτερα σε τέτοιες περιπτώσεις και ιδιαίτερα σε αυτό που αφορούσε τη φέτα, ξεκινήσαμε από το 28-1 και στη διαδρομή είχαμε αυτό το αποτέλεσμα. Αυτό μόνο θα σας πω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, κατ’ αρχάς, εκτός διαδικασίας είναι αυτό που θα κάνουμε, γιατί όταν μιλάει ο Υπουργός, τελειώνει η συνεδρίαση. Θα δώσω ένα λεπτό στον κ. Κασαπίδη, ένα λεπτό στον κ. Τζελέπη, ένα λεπτό στον κ. Μωραΐτη και ένα λεπτό στην κυρία Αραμπατζή. Επίσης, θα μιλήσει μετά και ο Αναπληρωτής Υπουργός. Ο κ. Κασαπίδης έχει το λόγο.

ΓΕΩΡΓΙΟΣ ΚΑΣΑΠΙΔΗΣ: Κυρία Πρόεδρε, σε τέσσερα θέματα που έθεσε προσωπικά ο κ. Υπουργός εγώ θέλω να του απαντήσω. Ως προς τη συναίνεση που ζητάτε, κύριε Υπουργέ, εμείς σας ζητήσαμε πρώτοι εδώ και ένα χρόνο να φέρετε το θέμα του σχεδίου παραγωγικής ανασυγκρότησης να το συζητήσουμε, γραπτώς, κυρία Πρόεδρε. Διαβεβαιώστε τον κ. Υπουργό ότι έτσι έχουν τα πράγματα. Τώρα, αν δεν έρχεται ο κ. Υπουργός, ας μη δημιουργεί εντυπώσεις. Το ζητήσαμε, εσείς δεν ήρθατε. Πρώτον.

Δεύτερον, ως προς τη συναίνεση που ζητάτε και στους συνεταιρισμούς και στις βοσκήσιμες γαίες, κύριε Υπουργέ, το ξέρετε ότι δεν έχουν βγει οι εφαρμοστικές του νόμου που εσείς ψηφίσατε για την αναγνώριση των συνεταιρισμών και των ομάδων παραγωγών, με αποτέλεσμα να μην μπορείτε να προκηρύξετε ούτε τα προγράμματα, τα μέτρα που αφορούν τις ομάδες παραγωγών; Μη δημιουργείτε ξανά ψεύτικες εντυπώσεις ότι νοιάζεστε, αφού έξι μήνες μετά δεν φέρατε τις εφαρμοστικές. Ρωτήστε τους συμβούλους σας.

Για τις βοσκήσιμες γαίες κατηγορούσατε τότε την εφαρμογή της τεχνικής λύσης από την προηγούμενη Κυβέρνηση ως συμμαζέματα και, τέλος πάντων «πασαλείμματα».

Γιατί επαναφέρατε ξανά την εφαρμογή της τεχνικής λύσης για την κατανομή των δικαιωμάτων στους κτηνοτρόφους και τα βοσκοτόπια;

Και τέλος ως προς την αναφορά στον κ. Μηταράκη κύριε Υπουργέ και τότε διαφώνησα με την Κυβέρνηση της εποχής- επιτρέψτε μου, κύριε Πρόεδρε- και τότε διαφώνησα με την συμφωνία που διαπραγματευόταν την εποχή εκείνη ο κ. Μηταράκης και τώρα διαφωνώ με την υπογραφή εκείνης της συμφωνίας που και εσείς τότε την κατακρίνατε ως καταστροφική και επιζήμια. Απλά εσείς ήρθατε και την υπογράψατε και αυτήν και μία ακόμη όμοια με την συμφωνία της CETA με αυτή της νοτίου Αφρικής. Άρα εσείς έχετε το θέμα και όχι εμείς και ο ίδιος προσωπικά. Έτσι δεν είναι; Παραμένω σταθερός στις απόψεις μου και σας λέω: Φέρτε το στο Κοινοβούλιο, θα το ψηφίσουμε και ως προς την αντίδραση που λέτε ότι θα ήσασταν μόνος άμα θέτατε ένσταση ως προς την συμφωνία αυτή. Δηλαδή, οι Βέλγοι και το κρατίδιο των Βέλγων οι Βαλλόνοι είναι πιο ισχυροί από την Ελλάδα και τον Έλληνα Υπουργό Γεωργίας σε ένα μείζον θέμα που αφορά εμβληματικά προϊόντα;

ΕΥΑΓΓΕΛΟΣ ΑΠΟΣΤΟΛΟΥ(Υπουργός Αγροτικής Ανάπτυξης και Τροφίμων): (*ομιλεί εκτός μικροφώνου)*

 ΓΕΩΡΓΙΟΣ ΚΑΣΑΠΙΔΗΣ: Οι Βαλόνοι ζήτησαν και πήραν δεσμεύσεις. Εμείς δεν πήραμε καμία δέσμευση κύριε Υπουργέ. Ανεπιφύλακτα δεχθήκατε όρους αθέμιτου ανταγωνισμού για την φέτα και τις ελιές Καλαμάτας στη νότια Αφρική και στον Καναδά.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Κύριε Υπουργέ, είναι θετικό το ότι αυξήσατε τα κονδύλια για την εξισωτική και νομίζω ότι ήταν 215 εκατομμύρια ευρώ και τα πήγατε τώρα στα 244 εκατομμύρια ευρώ. Τα πήγατε όμως κάτω από την πίεση, αλλά ίσως και από το μίσος του προγραμματισμού από τις υπηρεσίες σας με την τρομερή πίεση που επήλθε στους κτηνοτρόφους των ορεινών περιοχών.

ΓΕΩΡΓΙΟΣ ΚΑΡΑΣΜΑΝΗΣ:(*ομιλεί εκτός μικροφώνου)*

ΜΙΧΑΗΛ ΤΖΕΛΕΠΗΣ: Εδώ θα ήθελα να ρωτήσω, μιας και μιλάμε για την κτηνοτροφία: Θυμάστε, πριν ένα μήνα είχα μια ερώτηση για την οζώδη δερματοπάθεια στο νομό Σερρών. 35.000 ζώα θανατώθηκαν. Έχει ένα χρόνο από τότε. Πότε θα τους αποζημιώσετε; Υπάρχουν Υπουργικές αποφάσεις.

ΕΥΑΓΓΕΛΟΣ ΑΠΟΣΤΟΛΟΥ(Υπουργός Αγροτικής Ανάπτυξης και Τροφίμων):(*ομιλεί εκτός μικροφώνου):* Μέχρι τέλους του χρόνου.

ΜΙΧΑΗΛ ΤΖΕΛΕΠΗΣ: Τότε κύριε Υπουργέ είπατε ότι είναι θέμα ημερών και το είπατε πριν από ένα μήνα. Τέλος του χρόνου ακόμη και να αποζημιωθεί ο κτηνοτρόφος τι προγραμματισμό θα κάνει, πώς θα ανανεώσει το κεφάλαιο του και πού θα βρει ζωοτροφές;

Και για να κλείσω κ. Πρόεδρε, θα ήθελα κ. Υπουργέ να μας πείτε: Σχετικά με την συμφωνία με την νότια Αφρική που υπάρχει γραμμένο στο πλαίσιο της πενταετίας- στην συμφωνία- των πέντε ετών, ότι δηλαδή θα υπάρξει αναθεώρηση αυτής της συμφωνίας μετά την πενταετία; Αυτό θα ήθελα να το καταθέσετε στην Επιτροπή. Υπάρχει γραμμένο κάπου αυτό διότι δεν το είδα; Μέσα στην πενταετία ερωτώ. Εγώ σας λέω, έστω και μετά την πενταετία να υπάρξει αναθεώρηση. Αν υπάρχει γραμμένο κάπου πρέπει να το καταθέσετε στην Επιτροπή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ: Κύριε Υπουργέ δύο ερωτήματα: Το ποσό των 29 εκατομμυρίων δεν πρόκειται να αναπληρώσει το εισόδημα που έχουν χάσει από την εξισωτική και οι ημιορεινές, αλλά και οι προβληματικές περιοχές. Αν κατάλαβα καλά, θα δοθεί αποκλειστικά και μόνο σε ορεινές περιοχές και εάν είναι έτσι, γιατί να μην είναι το ίδιο και στις ημιορεινές περιοχές που εκτρέφονται ζώα εκτατικής μορφής εκμετάλλευσης. Επομένως, δεν πρόκειται στο παραμικρό να αναπληρώσει το εισόδημα.

Και ένα δεύτερο ερώτημα: Είχατε βάλει πλαφόν τα 120 κιλά ανά ζώο. Αυτό είναι χτύπημα στις ντόπιες ή αυτόχθονες φυλές. Προτίθεστε αυτό το όριο να το αφαιρέσετε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Κύριε Υπουργέ, σε ότι αφορά αυτά που είπατε για το γιαούρτι σας θυμίζω ότι σε απάντηση στην σχετική μου ερώτηση στις 16/ 5ου λέτε ότι «η προωθούμενη τροποποίηση του κώδικα τροφίμων και ποτών που εσείς φέρατε απαγορεύει την χρήση σκόνης γάλακτος για την παραγωγή γιαουρτιού και επιτρέπεται για τεχνικούς και μόνον λόγους μια προσθήκη πρωτεϊνών γάλακτος, δηλαδή σκόνης όπως πολύ καλά γνωρίζετε, για τεχνικούς λόγους που συνδέονται με την εποχικότητα κ.τ.λ., τεχνικούς λόγους που δεν διευκρινίζετε σε τι αναφέρεται, αφήνοντας ανοιχτό το πεδίο να βαπτίζονται ως τεχνικοί λόγοι και να χρησιμοποιείται η συγκεκριμένη πρωτεΐνη δηλαδή η σκόνη γάλακτος. Το ένα είναι αυτό.

Το δεύτερο είναι ότι δεν μας απαντήσατε τι τελικά ισχύει με τις αξιώσεις της Τσεχικής Δημοκρατίας, γιατί επαναλαμβάνω ότι ο αρμόδιος Επίτροπος είπε ότι η Τσεχία κατέθεσε στις 7 Απριλίου σχέδιο που περιέχει διατάξεις που αφορούν τον ελληνικό όρο «γιαούρτι» για τα γιαούρτια που παράγονται στην Τσεχική Δημοκρατία. Ισχύει δηλαδή η δωδεκάμηνη αναβολή των όσων ζήτησε η Τσεχία ή έχετε να μας προσκομίσετε κάτι άλλο;

Και σε ό,τι αφορά σε αυτό που είπε και ο συνάδελφος για την οζώδη δερματοπάθεια έκανα μια επιστολή προς τον Πρόεδρο του Ο.Γ.Α. για να κάνει αναστολή των ασφαλιστικών εισφορών που οφείλουν οι πληγέντες από την οζώδη δερματοπάθεια κτηνοτρόφοι και σε απάντηση επίσημη του Διοικητή του Ο.Γ.Α. κύριε Υπουργέ μου ανέφερε ότι ο προκάτοχός του κ.Τσιρώνη, ο κ.Μπόλαρης δεν είχε ενημερώσει τον οργανισμό ότι οι συγκεκριμένοι άνθρωποι έχουν πληγεί, άρα συνεπώς δικαιούνται τις ευεργετικές ρυθμίσεις του νόμου για αναστολή πληρωμής των ασφαλιστικών τους εισφορών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τσιρώνης που θέλει να τοποθετηθεί, ο νέος Αναπληρωτής Υπουργός. Κύριε Υπουργέ, κύριε Αποστόλου θα απαντήσετε σε κάτι;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων)(*ομιλεί εκτός μικροφώνου):* Θα απαντήσω μετά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τσιρώνης. ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων): Έχουμε κάτσει πολύ ώρα, ακούστηκαν πολλά. Εγώ δεν θα σταθώ σε εξειδικευμένα ζητήματα πολιτικής του Υπουργείου, σε αυτά θα απαντήσει ο Υπουργός, για τα οποία γνωρίζει ότι ενημερώνομαι αυτές τις ημέρες. Επομένως, θα τα πούμε πιο αναλυτικά, σε μερικές εβδομάδες.

 Εκείνο στο οποίο θέλω να σταθώ είναι σε ένα διάλογο που όταν γίνεται στην Ολομέλεια για τη δημιουργία εντυπώσεων μπορεί να μην βλάπτει. Όταν όμως μιλάμε για παραγωγική τάξη τότε βλάπτει και παραβλάπτει όμως. Και πραγματικά, εδώ νομίζω ότι εδώ πέρα έχει δίκιο ο κ. Υπουργός που ζητάει συναινέσεις. Και ο διάλογος αυτός αφορά το τι και ποιος φταίει που οδηγήθηκε σε αυτή την ανυπολόγιστη καταστροφή η ελληνική οικονομία γενικότερα, αλλά και ο αγροτικός κόσμος ιδιαίτερα.

Γιατί πραγματικά, ενώ η Ελλάδα ήταν «ατμομηχανή» στην αγροτική παραγωγή για δεκαετίες και ήταν μια χώρα εξόχως αγροτική- και καλά έκανε- με συγκεκριμένες πολιτικές συνειδητές αυτή η λογική ότι η Ελλάδα είναι χώρα αγροτική ταυτίστηκε με το ότι η Ελλάδα είναι μια χώρα υπανάπτυκτη και οι πολιτικές λένε να στραφεί αλλού η Ελλάδα, σε άλλες πολιτικές. Ήταν συγκεκριμένο. Και το θέμα δεν είναι να αποδώσουμε ευθύνες. Το θέμα δεν είναι τι έκανε ο Κωνσταντίνος Καραμανλής, ο Ανδρέας Παπανδρέου, πότε ερήμωσε η ύπαιθρος, πότε συσσωρευτήκαν και στοιβάχτηκαν με ανθρώπους οι πόλεις, πότε εγκαταλείφθηκαν τα χωριά και χάσανε τα σχολεία τους και τα νοσοκομεία τους και την ιατρική τους περίθαλψη; Πότε απαξιώθηκε το επάγγελμα του αγρότη; Γιατί νομίζω ότι όλη αυτή ιστορία- και εκεί θέλω να καταλήξω- δεν είναι για να αποδώσουμε ευθύνες για το ποιος φταίει παραπάνω- όχι δεν φταίμε εμείς αλλά φταίτε εσείς- γιατί άκουσα και την λογική: Ότι εντάξει και η Κυβέρνηση «Σαμαρά» για δύο χρόνια ήταν πάνω κάτω- δυόμισι χρόνια και ακόμη και εσείς για άλλα δύο χρόνια περίπου.

Δεν είναι όμως έτσι. Το θέμα είναι να δούμε ποια λάθη έγιναν για να τα διορθώσουμε. Να μην ξαναγίνουν αυτά τα λάθη. Ακούω για παράδειγμα- δεν το γνώριζα ενώ ασχολούμαι με αυτόν τον τομέα αρκετά χρόνια- ότι υπάρχουν μετακινούμενα χωράφια. Τώρα ξεκίνησε αυτή η ιστορία; Ασχολούμαι λοιπόν με την βιολογική γεωργία αυτή την στιγμή και προσπαθούμε να δούμε γιατί καθυστέρησαν οι επιδοτήσεις; Και δεν καθυστέρησαν τώρα, καθυστερούν εδώ και καιρό. Και ανακάλυψα βέβαια ότι εδώ πέρα πως για τη βιολογική γεωργία αυτή η μετακίνηση είναι καταστροφή και δεν μπορούν να πληρωθούν οι άνθρωποι. Αλλά οι μετακινήσεις είναι μια παθογένεια. Αν λοιπόν συμφωνούμε και συνομολογούμε να μην έχουμε μετακινήσεις και άρα το θέμα δεν είναι να κατηγορήσουμε αυτόν που το έκανε, ας πάρει την πολιτική ευθύνη, δεν το ξέρουν. Ξέρετε, οι αγρότες δεν είναι ανόητοι ούτε αμνήμονες είναι. Ξέρουν πότε ξεκίνησε αυτή η ιστορία, ξέρουν ποιους βόλευε και ξέρουν τι γινόταν τότε. Ξέρουν πού πήγαν τα λεφτά, το παραδέχονται και οι ίδιοι. Όταν μιλάς μαζί τους τετ α τετ -και δεν τα λέμε ωραία και καλά πάντα στην Βουλή- και μιλάνε για το τι γινόντουσαν επί δεκαετίες αυτές οι επιδοτήσεις οι οποίες καταλήγανε σε τσέπες και όχι στη βελτίωση της παραγωγής. Δεν καταλήγαν στην ανταγωνιστικότητα του προϊόντος. Το παραδέχονται οι ίδιοι. Όλη αυτή η ιστορία του πελατειακού Κράτους λοιπόν, των κρατικοδίαιτων συνεταιρισμών είναι μια παλιά και νοσηρή ιστορία.

Σήμερα μιλούσα με το Δήμαρχο Αγιάς. Προσπαθούν να φτιάξουν Ενώσεις Αγροτών, το θέμα δεν είναι οι εφαρμοστικές, δεν εμπιστεύονται. Και σε τι δεν εμπιστεύονται; Σου λένε ποιος θα πληρώσει, τι θα κάνουν, δεν θέλουν, φοβούνται και το προϊόν τους δεν φτάνει στη Γερμανική αγορά, πετάγεται. Τα μήλα τους πετάγονται σήμερα. Γιατί; Γιατί φοβούνται να μπουν σε μια διαδικασία Συνεταιριστική, με την καινούργια λογική του Συνεταιρισμού.

 Άρα, λίγη παράκληση. Είναι καινούργιος σε αυτό το πόστο. Ξέρω, ότι είμαι συναινετικός άνθρωπος, αλλά το θέμα δεν είναι, να κατηγορούμε ο ένας τον άλλο, για να κατηγορούμε, αλλά για να μην γίνουν τα ίδια λάθη. Αυτή την έκκληση κάνω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Υπουργός κ. Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Ανάπτυξης και Τροφίμων): Απόσπασμα από τη συνέντευξη του Εκπροσώπου Τύπου της Κομισιόν, ο οποίος μετά τη συμφωνία που κάνουμε για τη δέσμευση - δήλωση της Ευρωπαϊκής Επιτροπής ρητά αναφέρει, ότι μέσα από αυτή την προστασία επιβεβαιώνει την πρόθεση της Ευρωπαϊκής Επιτροπής για την αυστηρή εφαρμογή της προστασίας των γεωγραφικών ενδείξεων.

ΓΙΩΡΓΟΣ ΚΑΣΑΠΙΔΗΣ: Αυτό σας ικανοποιεί;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Ανάπτυξης και Τροφίμων): Σας παρακαλώ.

Άρα, ο ίδιος επιβεβαιώνει, δηλαδή ο εκπρόσωπος τύπου επιβεβαιώνει, ότι μέσα από τη δέσμευση - δήλωση θα διασφαλιστεί η απόλυτη προστασία.

Δέσμευση – δήλωση της Ευρωπαϊκής Επιτροπής.

Μέσα από τη δέσμευση – δήλωση της Επιτροπής.

Δεσμεύεται ότι θα υπάρξει απόλυτη προστασία,

Να περιμένουμε το αποτέλεσμα;

Θα περιμένουμε, λοιπόν, το αποτέλεσμα.

Δεύτερον, όσον αφορά, αφού επιμένετε σχετικά με το γιαούρτι. Δεν αφορά αυτό που λέτε το γιαούρτι με πέτσα, το γνωστό ως αιγοπρόβειο γιαούρτι, δεν το αφορά. Είναι άλλη αυτή η διαδικασία, που λέτε. Δεν είναι μόνο αυτό το αιγοπρόβειο.

 Έρχομαι τώρα σε αυτό που αφορά ιδιαίτερα - να μην αναφερθώ για το γιαούρτι, σε όλη τη διαδικασία, που έχουμε εδώ από την αρχή του χρόνου, μόνο θα σας πω την προχθεσινή τοποθέτηση του Αρμόδιου Επιτρόπου Υγείας. Είναι περίληψη των πρακτικών της σχετικής συζήτησης, λέει τώρα ο κ. Ανδρουκάκης: « Είναι θεμελιώδης απαίτηση του Κοινοτικού Δικαίου, η μη παραπλάνηση του καταναλωτή αναφορικά με την προέλευση του τροφίμου. Ο κανονισμός 1169/2011 δίνει τη βάση για τη διασφάλιση του καταναλωτή και των συμφερόντων του. Είναι σημαντικός ο σεβασμός των κανόνων. Η αναγραφή χώρας στην επιτήρηση σε επισήμανση είναι σαφές, ότι είναι αντιληπτή ως ένδειξη προέλευσης. Η διαφορετική της χρήση παραπλανεί τον καταναλωτή. Η κατά περίπτωση εξέταση πρέπει, να λαμβάνει υπόψη τα χαρακτηριστικά του προϊόντος. Τα κριτήρια αξιολόγησης αυτών εμπίπτουν στις αρμοδιότητες των κρατών – μελών» Ανέλαβε ο ίδιος την ευθύνη, να υπάρξει μια σχετική συνάντηση - συζήτηση, όπου ιδιαίτερα από τη δική μας πλευρά, -πακέτο ολόκληρο να σας δώσω εδώ, το τι συναντήσεις έχουμε κάνει, το τι συζητήσεις έχουμε κάνει-, επιμένοντας ότι ο όρος «ελληνικό» παραπλανεί τον καταναλωτή. Δεν έχουμε άλλη. Μόνο το συγκεκριμένο Κανονισμό. Σε αυτόν μπορούμε να στηριχτούμε.

ΓΙΩΡΓΟΣ ΚΑΣΑΠΙΔΗΣ: Το στηρίζουμε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Ανάπτυξης και Τροφίμων): Επιτέλους. Λοιπόν, τι μας λέτε, ότι παραδώσαμε το γιαούρτι. Τι μας λέτε; Εσείς τα παραδώσατε όλα. Επιτέλους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό. Ευχαριστούμε όλους και όλες και θα ήθελα να πω κύριοι συνάδελφοι, ότι σε τέτοια μεγάλα ζητήματα - ένταση όπως είναι ο αγροτικός τομέας δείχνει και τη σημασία αυτού του τομέα.

Θα οργανώσουμε μια συζήτηση για την παραγωγική ανασυγκρότηση, αλλά καλό είναι να είναι με χαμηλούς τόνους.

Σήμερα αυτό, που έγινε στην Επιτροπή - έχω ένα χρόνο δεν το έχω ξαναδεί στην Επιτροπή μας- να συμβαίνει.

Υπήρχαν χαρακτηρισμοί και πράγματα, τα οποία δεν τιμούν. Είναι εθνικά ζητήματα η αγροτική οικονομία και η προστασία των ΠΟΠ. Άρα, πρέπει νηφάλια όλοι να τοποθετούμαστε. Ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Ζεϊμπέκ Χουσεΐν, Καραγιάννης Γιάννης, Καρακώστα Εύη, Καφαντάρη Χαρά, Γεωργοπούλου- Σαλτάρη Ευσταθία, Παπαδόπουλος Νίκος, Ριζούλης Ανδρέας, Αραμπατζή Φωτεινή, Αυγενάκης Ελευθέριος, Μπουκώρος Χρήστος, Βλάχος Γεώργιος, Καρασμάνης Γεώργιος, Κασαπίδης Γεώργιος, Μηταράκης Παναγιώτης (Νότης), Παναγιώταρος Ηλίας, Κωνσταντινόπουλος Οδυσσέας, Τζελέπης Μιχαήλ, Μανωλάκου Διαμάντω, Μωραΐτης Νικόλαος, Καμμένος Δημήτριος, Λαζαρίδης Γεώργιος, Μεγαλομύστακας Αναστάσιος και Θεοχάρης (Χάρης) Θεοχάρης.

Στο σημείο αυτό και περί ώρα 19.00΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**